ml ml ml en ml ml ml ml ml ml ml ml ml ml ml ml ml ml ml ml ml ml ml ml ml en ml ml ml ml ml ml ml ml ml ml ml ml ml ml ml ml ml ml ml ml ml en ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml en ml ml ml ml ml ml ml ml ml ml ml ml en ml ml ml ml ml ml ml ml ml en ml ml ml en ml ml ml en pt cs ml cs ml ml ml ml cs ml ml ml ml ml ml ml ml en ml ml ml ml ml ml ml ml ml ml ml ml ml ml ml de ml ml ml ml ml ml ml ml ml ml cs ml ml ml ml ml ml ml ml ml pt ml ml en ml ml en ml ml
പൗഡര്‍ പ്രസവിക്കുന്ന പാല്; മരുന്ന് വിരിയിക്കുന്ന മുട്ട, പരമ്പര മൂന്ന്
ഹര്‍ത്താലും സമരവും പ്രഖ്യാപിക്കപ്പെട്ടാല്‍ അവിടെയും സംരക്ഷിക്കപ്പെടുന്ന സാധനമാണ് പാല്‍. കാരണമെന്താ...? പാല്‍ സമീകൃതാഹാരമാണ്! എന്നാല്‍ പാലൊരിക്കലും സമീകൃതാഹാരമല്ല. പയറു വര്‍ഗങ്ങളും പച്ചക്കറികളും ധാന്യങ്ങളും അടങ്ങിയതാണ് സമീകൃതാഹാരമെന്നാണ് കോഴിക്കോട് മെഡിക്കല്‍ കോളജിലെ മെഡിസിന്‍ മേധാവി ഡോ പി കെ ശശിധരന്റെ അഭിപ്രായം. ഹര്‍ത്താലുകളില്‍ നിന്ന് പാലിനെ സംരക്ഷിക്കാന്‍ മാത്രമുള്ള മഹത്വമൊന്നും പാലില്‍ നിന്നും ലഭിക്കുന്നില്ല. എന്നിട്ടും നമ്മുടെ സ്‌കൂളിലെ പാഠപുസ്തകങ്ങളില്‍ പാലിനെ സമീകൃതാഹാരമായാണ് പരിചയപ്പെടുത്തുന്നത്. ശരീരത്തിനുവേണ്ട എല്ലാ പോഷക ഘടകങ്ങളും ആവശ്യമായ അളവില്‍ അടങ്ങിയിരിക്കുന്ന ഭക്ഷണത്തേയാണ് സമീകൃതാഹാരം എന്ന് പറയുന്നത്. ഒരാള്‍ക്കുവേണ്ട പോഷകഘടകങ്ങള്‍ ഏറെക്കുറെ പാലില്‍ അടങ്ങിയിരിക്കുന്നു. അതിനാല്‍ പാല്‍ ഒരു സമ്പൂര്‍ണാഹാരമാണെന്ന് പറയാം. എന്നാണ് ഏഴാം തരത്തിലെ അടിസ്ഥാന ശാസ്ത്രത്തിന്റെ 85ാം പേജില്‍ പറയുന്നത്.
കേരളം കണികണ്ടുരുന്ന നന്മയായ മില്‍മയെ പോലും വിശ്വസിക്കാന്‍ നമുക്ക് കഴിയില്ല. മറ്റു നിര്‍വാഹമില്ലാത്തത് കൊണ്ടാണ് തമിഴ്‌നാട്ടില്‍ നിന്നും പാല്‍ വാങ്ങുന്നതെന്നും ഈ പാലിനെ വിശ്വസിക്കാനാകില്ലെന്നും കഴിഞ്ഞ ദിവസം പറഞ്ഞത് കേരളത്തിന്റെ കൃഷി മന്ത്രിയാണ്. നമ്മുടെ വീടുകളിലെത്തുന്ന പാല്‍ ഏത് ബ്രാണ്ടായാലും അതില്‍ ഒളിഞ്ഞിരിക്കുന്ന അപകടം മനസ്സിലാക്കാനാകില്ല. സര്‍ക്കാറിന്റെ നിയന്ത്രണത്തിലുള്ള പാലിന്റെ അവസ്ഥ ഇതാണെങ്കില്‍ മറ്റുള്ളവയെക്കുറിച്ച് പറയണോ...
ഒരു പ്രത്യേക പൗഡര്‍ ഇന്ന് വിപണിയില്‍ ലഭ്യമാണ്. കിലോക്ക് 800 രൂപയില്‍ കൂടുതല്‍ വിലയുള്ള ഈ പൊടി ഒരു ടീസ്പൂണ്‍ മതി. 25 ലിറ്റര്‍ പാലുണ്ടാക്കാന്‍ ഇത് ധാരാളം. ഒരു ടീസ്പൂണ്‍ പൗഡറില്‍ അല്‍പം വെള്ളം ചേര്‍ത്ത് മിക്‌സിയില്‍ അരച്ചാല്‍ പത്തു മിനുട്ട് കൊണ്ട് ആ ലായനി തൈര് രൂപത്തിലാകും. ഈ മിശ്രിതത്തോടൊപ്പം 200 ഗ്രാം പഞ്ചസാരയും 25 ലിറ്റര്‍ വെള്ളവും ചേര്‍ത്താല്‍ നിമിഷങ്ങള്‍ക്കകം അത് 25 ലിറ്റര്‍ പാലായി മാറും. പിന്നെ 25 ലിറ്റര്‍ ഒറിജിനല്‍ പാലില്‍ ഈ ക്രിത്രിമ പാല്‍ ചേര്‍ത്ത് ഇളക്കിയാല്‍ 50 ലിറ്റര്‍ പാലും തയ്യാറായി. തമിഴ്‌നാട്ടിലെ മിക്ക വീടുകളിലും പാല്‍ എത്തിക്കുന്നത് ഇങ്ങനെയാണെന്ന് പറയുന്നു കോഴിക്കോട്ടെ ഹോമിയോ ഡോക്ടറായ പി കെ ജനാര്‍ദ്ദനന്‍. തമിഴ്‌നാട്ടില്‍ നിന്ന് വരുന്ന പാലും ഇത്തരത്തിലാകാനുള്ള സാധ്യത തള്ളിക്കളയാനാകില്ല. മായം ചേര്‍ത്ത പാലും ഒറിജിനലും ലാക്‌ടോ മീറ്ററിലുപയോഗിച്ചാല്‍ പോലും തിരിച്ചറിയാന്‍ കഴിയില്ല. കൃത്രിമ പാലില്‍ കൊഴുപ്പിന്റെ അംശം കൂടിപ്പോയതേ കണ്ടെത്താനാകൂ. പാലിന്റെ കൊഴുപ്പ് നോക്കിയാണ് ഗുണനിലവാരം പരിശോധിക്കുന്നത്. ഈ പരിശോധനയിലാകട്ടെ മായം ചേര്‍ത്തത് കണ്ടെത്താനേ കഴിയില്ല. -അദ്ദേഹം പറയുന്നു.
ഓക്‌സിറ്റോസിന്‍ എന്ന ഹോര്‍മോണ്‍ കുത്തിവെച്ച് പശുവിനെയും എരുമകളേയും 25 വര്‍ഷത്തിലേറെകാലം കറവ നടത്തിയതായി ഡോ ജനാര്‍ദനന്‍ പറയുന്നു. പക്ഷേ, ഇന്നും സാധാരണക്കാര്‍ക്കിതിനെക്കുറിച്ച് അറിയില്ല. അദ്ദേഹം 25 വര്‍ഷം മുമ്പ് മദിരാശിയിലായിരുന്നു ജോലി ചെയ്തിരുന്നത്. അന്ന് താമസിച്ചിരുന്ന വീടിനടുത്തുള്ള പറമ്പിലെ പശുവിനെ കറവക്കാരന്‍ ദിവസവും രാവിലെ എന്തോ കുത്തിവെക്കുന്നത് കണ്ടിരുന്നു. പക്ഷേ, അത് ഓക്‌സിറ്റോസിനാണെന്ന് അന്ന് അറിഞ്ഞിരുന്നില്ല.
അര മില്ലീ ഗ്രാം മാത്രം മതി ഒരു പശുവിന് ഈ ഹോര്‍മോണ്‍. അഞ്ച് മിനിറ്റിനുള്ളില്‍ ഇത് പശുവിന്റെ ശരീരത്തില്‍ അത്ഭുതങ്ങള്‍ സൃഷ്ടിക്കുന്നു. പാല്‍ഗ്രന്ഥികളെ ഉത്തേജിപ്പിക്കാനും അതുവഴി പാല്‍ മുഴുവനും ഊറ്റിയെടുക്കാനും സാധിക്കും. ഇന്ന് എല്ലായിടത്തും ഈ രീതി സ്വീകരിച്ച് വരുന്നു. പശുവിന്റെ വാലിന്റെ ഭാഗത്തോ കഴുത്തിലോ ആണ് ഈ ഹോര്‍മോണ്‍ കുത്തിവെക്കുന്നത്. പഴയ കാലത്ത് കുന്നുകുട്ടി പാല്‍ കുടിക്കുമ്പോഴേ തള്ളപശു പാല്‍ചുരത്തിയിരുന്നുള്ളൂ. ഇന്നീ ഹോര്‍മോണ്‍ കുത്തിവെച്ചാല്‍ മതി. അഞ്ച് ലിറ്റര്‍ പാല് ചുരത്തുന്ന പശു ഇരട്ടി പാല്‍ ചുരത്തിക്കോളും. പാലിലൂടെ മനുഷ്യശരീരത്തിലെത്തുന്ന ഈ ഹോര്‍മോണ്‍ പാല്‍ എങ്ങനെ തിളപ്പിച്ചാലും ഒഴിവാക്കാനാകില്ല. ക്ഷീര കര്‍ഷകന് അമിതലാഭവും ഉപഭോക്താവിന് പത്തിരട്ടി നഷ്ടവും. പിന്നെ കുറെ രോഗങ്ങളേയും സൗജന്യമായി ഉറപ്പാകുന്നു ഈ ക്ഷീരോത്പാദനം.
ഓക്‌സിറ്റോസിന്‍ ശരീരത്തില്‍ പ്രവേശിച്ചാല്‍ ഉണ്ടാകുന്ന രോഗങ്ങളെക്കുറിച്ച് അമേരിക്കന്‍ വെറ്ററിനറി മെഡിക്കല്‍ കൗണ്‍സില്‍ നടത്തിയ പഠനത്തിന്റെ കണ്ടെത്തലുകളെത്തുടര്‍ന്ന് പല രാഷ്ട്രങ്ങളും 1997ല്‍ തന്നെ ഇത് നിരോധിച്ചു. എന്നാല്‍ ഇന്ത്യയില്‍ ഇന്നും ഉപയോഗിക്കുന്നു. ഈ ഹോര്‍മോണ്‍ കന്നുകാലികളുടെ ആയുസ് കുറക്കും. ഉത്പാദനശേഷിയും ഇല്ലാതാക്കും. ക്രമേണ ശരീരം ശോഷിച്ച് ഇവ ചത്തടൊങ്ങുകയാണ് ചെയ്യുക. ഈ മരുന്നിന്റെ വിപത്തിനെതിരെ മേനകാ ഗാന്ധി പാര്‍ലമെന്റിന്റെ ശ്രദ്ധയില്‍പ്പെടുത്തുകയും മരുന്ന് നിരോധിക്കണമെന്നാവശ്യപ്പെട്ട് പ്രക്ഷോഭം നടത്തുകയും ചെയ്തുവെങ്കിലും ഇന്നും ഫലം കണ്ടിട്ടില്ല. ഓക്‌സിറ്റോസിന്‍ ജീവന്‍ രക്ഷാ മരുന്നുകളുടെ പട്ടികയില്‍ ഉള്‍പ്പെട്ടതാണ്. പ്രസവ സുരക്ഷക്ക് ഇത് അത്യാവശ്യവുമാണ്. പ്രസവ വേദനാ സമയത്ത് ഈ ഹോര്‍മാണാണ് കുത്തിവെക്കുന്നത്. അതോടെ ഗര്‍ഭാശയം ചുരുങ്ങി പ്രസവം സുഖകരമാകും. ഈ പഴുതില്‍ പിടിച്ചാണ് സര്‍ക്കാര്‍ ഓക്‌സിറ്റോസിന്‍ നിരോധിക്കാനാവില്ലെന്ന് തീരുമാനിച്ചത്. എന്നാല്‍ ഇതേ തുടര്‍ന്ന് ഗൈനക്കോളജിസ്റ്റിന്റെ ശീട്ടുണ്ടെങ്കില്‍ മാത്രമേ ഈ മരുന്ന് നല്‍കാവൂ എന്ന് ഡ്രഗ്‌സ് കണ്‍ട്രോളര്‍ മെഡിക്കല്‍ ഷോപ്പുകള്‍ക്ക് സര്‍ക്കുലറയക്കാന്‍ നിര്‍ദേശം നല്‍കി. എന്നാല്‍ അതൊക്കെ പഴങ്കഥയായി. എല്ലാം എല്ലാവരും മറന്നു. ഇന്ന് ആര്‍ക്കും ലഭിക്കും ഈ ഹോര്‍മോണ്‍. അതിന് മെഡിക്കല്‍ ഷോപ്പില്‍ പോലും പോകണമെന്നില്ല. കാലിത്തീറ്റയും പിണ്ണാക്കും വില്‍ക്കുന്ന വ്യാപാരികളാണിന്നിതിന്റെ ഹോള്‍സെയില്‍ വ്യാപാരികളെന്നതാണ് അവസ്ഥ. കറവക്കാരന്‍ എന്തിന് ബുദ്ധിമുട്ടണം...?
വെളുത്ത് കാണുന്നതെല്ലാം പാലല്ല. പാലില്‍ അടങ്ങിയിരിക്കേണ്ട പോഷകങ്ങള്‍ ഇന്നത്തെ പാലില്‍ നിന്നും ലഭിക്കുന്നില്ല. രാസവസ്തുക്കളുടെ സഹായത്തോടെ കുത്തികലക്കി വിപണിയിലെത്തിക്കുന്ന പാലില്‍ നിന്ന് ഔഷധത്തിന് പകരം രോഗങ്ങളാണ് ലഭിക്കുന്നത്. ലോകത്ത് അനേക ജീവികള്‍ ജീവിക്കുന്നു. അവയൊന്നും മറ്റു ജീവജാലങ്ങളുടെ പാല് കുടിക്കുന്നില്ല. മനുഷ്യന്‍ മാത്രമാണ് ഇതിനൊരപവാദം. മനുഷ്യക്കുഞ്ഞ് ജനിക്കുമ്പോള്‍ പരമാവധി മൂന്ന് കിലോ തൂക്കമാണുണ്ടാകുന്നത്. എന്നാല്‍ പശുക്കിടാവിന് 30നു മുകളില്‍ കിലോഗ്രാം തൂക്കമുണ്ടാകും. രണ്ടര വര്‍ഷം കൊണ്ട് പശുകുട്ടിക്ക് 600 കിലോ ഭാരമുണ്ടാകുന്നു. എന്നാല്‍ മനുഷ്യന് ഒരിക്കലും അത്രയും തൂക്കമുണ്ടാകുന്നില്ല. പശുവിന്‍ പാല്‍ പശുവിന്റെ കുട്ടിക്കുള്ളതാണ്. ഈ പാലിലുള്ള പ്രോട്ടീനും അതിന്റെ കുഞ്ഞിനുള്ളതാണ്. 30 കിലോ ഭാരമുള്ള കുഞ്ഞിന് ആവശ്യമായ പ്രോട്ടീനാണ് പശുവിന്‍ പാലില്‍ അടങ്ങിയിട്ടുള്ളത്. ഇതൊരിക്കലും മൂന്ന് കിലോ ഭാരമുള്ള മനുഷ്യകുഞ്ഞിന് മുലപ്പാലിന് പകരമായി നല്‍കിയാല്‍ എങ്ങനെയാണ് ശരിയാകുക...? യാതൊരുതരത്തിലും അത് ഗുണം ചെയ്യില്ല. -ഡോ. പി കെ ജനാര്‍ദനന്‍ ചൂണ്ടിക്കാട്ടുന്നു.
കോഴിമുട്ടയും മലയാളി തിന്നുന്നത് തമിഴ്‌നാടിന്റെ ഔദാര്യം കൊണ്ട് മാത്രമാണ്. ദിവസവും കോടിക്കണക്കിന് മുട്ടകളാണ് അതിര്‍ത്തി കടന്ന് കേരളത്തിലേക്ക് വരുന്നത്. കുട്ടികള്‍ക്ക് നിത്യവും ഒരു മുട്ടകൊടുക്കാനാണ് എഗ്ഗ് ഡവലപ്പ്‌മെന്റെ കൗണ്‍സില്‍ പറയുന്നത്. നമ്മുടെ സര്‍ക്കാര്‍ സ്‌കൂളിലെ വിദ്യാര്‍ഥികള്‍ക്ക് പോലും പാലും മുട്ടയും ഒരു ഷെയ്ക്ക് ഹാന്‍ഡും ഫ്രീയായി ലഭിക്കുന്നു. സര്‍ക്കാര്‍ ആശുപത്രികളില്‍ പാലും മുട്ടയും ബ്രഡും സൗജന്യമായി രോഗികള്‍ക്ക് നല്‍കി വരുന്നു.
കോഴിമുട്ട വിരിഞ്ഞ് കുഞ്ഞാകുമ്പോള്‍ അതിന്റെ ശരീരത്തില്‍ ആദ്യമായി കുത്തിവെക്കുന്നത് കോര്‍ട്ടിസോണ്‍ എന്ന ഹോര്‍മോണാണ്. പത്ത് ദിവസം മതി. ഈ കോഴിക്കുഞ്ഞ് അസാധാരണമായി വളരുന്നത് കാണാം. തൂക്കവും കൂടും. രോഗം വരാതിരിക്കാനായി ആന്റീ ബയോട്ടിക്കുകളാണ് പിന്നെ പലഘട്ടങ്ങളിലായി നല്‍കുന്നത്. 15 ദിവസം മതി ഇവയ്ക്ക് ഒരു സാധാരണ കോഴിയുടെ വലിപ്പം പ്രാപിക്കാന്‍. കോര്‍ട്ടിസോണ്‍ കോഴിയുടെ രോഗ പ്രതിരോധ ശക്തിയെ നശിപ്പിക്കുന്നതിനുള്ളതാണ്. അതിനെതിരെ ആന്റി ബയോട്ടിക് എന്ന അണുനാശിനിയും ഇടക്കിടെ കുത്തിവെക്കണം. ഈ രണ്ട് രാസവസ്തുക്കളും അപകടകാരികളാണ്. ഇവ രണ്ടും കോഴി ഇറച്ചിയും കോഴി മുട്ടയും കഴിക്കുന്നവരുടെ ശരീരത്തില്‍ പ്രവേശിക്കും. കോഴിമുട്ടയില്‍ ഡയോക്‌സിന്‍ എന്ന രാസഘടകങ്ങള്‍ അടങ്ങിയിട്ടുണ്ട്. ഇത് 210 രാസ വസ്തുക്കളുടെ ചേരുവയാണ്. ആരോഗ്യത്തിന് ഭീഷണിയാകുന്ന ഇതിനെ ഒഴിവാക്കുന്നതിനായി വര്‍ഷങ്ങള്‍ക്കു മുമ്പ് തന്നെ സ്റ്റോക്ക് ഹോമില്‍ നടന്ന അന്താരാഷ്ട്ര കണ്‍വെന്‍ഷനില്‍ പദ്ധതി തയ്യാറാക്കിയിരുന്നുവെങ്കിലും ഫലപ്രദമായ പരിഹാരം ഇതുവരെ ഉണ്ടായിട്ടില്ല. വര്‍ഷങ്ങളോളം ശരീരത്തില്‍ തങ്ങി നില്‍ക്കാന്‍ ഡയോക്‌സിന് കഴിയും. ഹോര്‍മോണിന്റെ പ്രവര്‍ത്തനങ്ങളെ തകരാറിലാക്കുന്നതിനാല്‍ ശരീരത്തില്‍ പല വ്യതിയാനങ്ങള്‍ വരുത്തുന്നതിനും ഇത് കാരണമാകും. പിറക്കാനിരിക്കുന്ന കുഞ്ഞിന്റെ ആരോഗ്യത്തെ പോലും ഡയോക്‌സിന്‍ പ്രതികൂലമായി ബാധിക്കുന്നു. ജനിതക ഘടനയേ പോലും ഇത് മാറ്റി മറിക്കുന്നു. കാന്‍സര്‍, വിവിധ ചര്‍മരോഗങ്ങള്‍, അംഗവൈകല്യങ്ങള്‍ എന്നിവയും കുഞ്ഞുങ്ങളില്‍ സംഭവിക്കാമെന്ന് ഡോക്ടര്‍മാര്‍ മുന്നറിയിപ്പ് തരുന്നു.
ഒരു തലമുറയില്‍ ഒതുങ്ങി നില്‍ക്കാത്തതാണ് ഡയോക്‌സിന്റെ ശക്തി. ഇന്റര്‍ നാഷണല്‍ പി ഒ ബി എലിമിനേഷന്‍ എന്ന സംഘടന ഇതിന്റെ നിര്‍മാര്‍ജനത്തിനായി പ്രവര്‍ത്തിക്കുന്ന ലോകത്തെ നിരവധി സംഘടനകളുടെ കൂട്ടായ്മയാണ്. ഇവര്‍ 17 രാജ്യങ്ങളില്‍ നിന്നുള്ള കോഴിമുട്ടകളില്‍ നടത്തിയ പരിശോധനയില്‍ ഇന്ത്യയില്‍ നിന്നുള്ളവയിലാണ് ഏറ്റവും കൂടുതല്‍ ഡയോക്‌സിന്‍ കണ്ടെത്തിയതെന്ന് സംഘടന പുറത്തിറക്കിയ ബുള്ളറ്റിനില്‍ പറയുന്നു.
100 ഗ്രാം മുട്ടയില്‍ 170 കലോറി ഊര്‍ജമാണുള്ളത്. 13.6ശതമാനം പ്രോട്ടീനും13.5 ശതമാനം പൂരിത കൊഴുപ്പുമുണ്ട്. എന്നാല്‍ പരിപ്പു വര്‍ഗത്തില്‍പ്പെടുന്ന ഏത് ഇനം കഴിച്ചാലും 24 ശതമാനം പ്രോട്ടീന്‍ ലഭിക്കുന്നുണ്ട്. മുട്ടയിലുള്ളതിനേക്കാള്‍ വിറ്റാമീന്‍ എ മല്ലിയില്‍ നിന്ന് മാത്രം കിട്ടും. 50ഗ്രാം മല്ലിയിലയില്‍ 10,000 മുതല്‍ 12,000 മില്ലി വരെ വിറ്റാമിന്‍ എ ലഭിക്കും. ഇഡലിയിലും ദോശയിലും വിറ്റാമിന്‍ ബി യഥേഷ്ടം അടങ്ങിയിട്ടുള്ളതിനാല്‍ പിന്നെന്തിന് മുട്ട കഴിക്കണം...? കോഴിമുട്ട പലതരം വിറ്റാമിനുകള്‍ അടങ്ങിയതാണെന്നും ഏറ്റവും മികച്ച പ്രോട്ടീനാണെന്നുമാണ് മുട്ട കമ്പനികളുടെ പരസ്യവാചകം. കുട്ടികളുടെ തലച്ചോറിനും പേശികള്‍ക്കും ഉത്തമമായ ആഹാരമാണിതെന്നും പരസ്യത്തില്‍ ആണയിടുന്നു.
ഇങ്ങനെ അവകാശപ്പെടുന്നതോടൊപ്പം ലോകാരോഗ്യ സംഘടന മുട്ട സമ്പൂര്‍ണ ആഹാരമാണെന്ന് ശിപാര്‍ശചെയ്യുകയും ചെയ്യുന്നത് വഞ്ചനാപരമാണെന്നാണ് പേരാമ്പ്രയിലെ പരിസ്ഥിതി പ്രവര്‍ത്തകനായ ജയകൃഷ്ണന്‍ മാസ്റ്റര്‍ പറയുന്നത്.
നാടന്‍ കോഴികളുടെ മുട്ടയില്‍ കൃത്രിമമില്ല. ഈ മുട്ടക്കകത്തെ മഞ്ഞക്കുരുവിന് നല്ല നിറമാണ്. എന്നാല്‍ വിപണിയില്‍ ലഭിക്കുന്ന മുട്ടകളുടെ നിറം കൃത്രിമമായി ഉണ്ടാക്കിയതാണ്. കോഴിത്തീറ്റയില്‍ ഹോര്‍മോണ്‍ കലര്‍ത്തിയും ആന്റിബയോട്ടിക്കുകള്‍ കുത്തിവെച്ചും വളര്‍ത്തുന്ന കോഴികളുടെ മുട്ടയും വിഷമാകാതിരിക്കുന്നതെങ്ങനെ...? മുട്ടയുടെ പുറം തോടില്‍ 30,000 സൂക്ഷ്മ സുഷിരങ്ങളുണ്ട്. ഭ്രൂണത്തിലേക്ക് ഓക്‌സിജന്‍ പ്രവേശിക്കാന്‍ പ്രകൃതി ഒരുക്കിയ വഴിയാണിത്. എന്നാല്‍ 30 ഡിഗ്രി സെന്റിഗ്രേഡില്‍ താഴെയുള്ള ഊഷ്മാവില്‍ സൂക്ഷിച്ചാല്‍ ഈ സുഷിരങ്ങള്‍ വഴി രോഗാണുക്കള്‍ക്ക് ഉള്ളില്‍ പ്രവേശിക്കാന്‍ കഴിയുമെന്നുമാണ് വിദഗ്ധര്‍ ചൂണ്ടിക്കാട്ടുന്നത്. എന്നിട്ടും ഇതാണ് നമ്മള്‍ ഔഷധമാണെന്ന് പറഞ്ഞ് ഉപയോഗിക്കുന്നത്. കുഞ്ഞുങ്ങളേയും രോഗികളേയും തീറ്റിക്കുന്നത്. കുഞ്ഞുങ്ങള്‍ക്കും മുട്ടയും പാലും സര്‍ക്കാറും വിദ്യാഭ്യാസ വകുപ്പും എന്തിനാണ് വിതരണം ചെയ്യുന്നത്.
പാലിനും മുട്ടക്കും പറയാനുള്ളത് ഇത്തരത്തിലുള്ള കഥകളാണെങ്കില്‍ മലയാളി ചായയിലും പായസത്തിലും ഉപയോഗിക്കുന്ന പഞ്ചസാരയുടേയും ശര്‍ക്കരയുടേയും കഥയെന്താണ്... ? പലഹാരങ്ങളുടേയും പലവ്യഞ്ജനങ്ങളുടേയും കഥയോ...? മഞ്ഞളില്‍പോലും മായമാണെന്ന് കേള്‍ക്കുമ്പോള്‍ ഞെട്ടിത്തെറിക്കുകയല്ലാതെ എന്ത് ചെയ്യും..? ആ കഥ ഉടനെ
പോസ്റ്റ് ചെയ്തത് HAMZA ALUNGAL 3 അഭിപ്രായങ്ങൾ:
ഇത് ഇമെയിലയയ്‌ക്കുകഇതിനെക്കുറിച്ച് ബ്ലോഗെഴുതൂ!Twitter ല്‍‌ പങ്കിടുകFacebook ല്‍‌ പങ്കിടുകപിന്ററസ്റ്റിൽ പങ്കിടുക
ലേബലുകള്‍: പരമ്പര മൂന്ന്, പൗഡര്‍ പ്രസവിക്കുന്ന പാല്; മരുന്ന് വിരിയിക്കുന്ന മുട്ട
വേണോ ഈ പഴവും പച്ചക്കറിയും....? പരമ്പര മൂന്ന്
പച്ചക്കറികളും പഴവര്‍ഗങ്ങളും ധാരാളമായി ഉപയോഗിക്കണമെന്നാണ് ഡോക്ടര്‍മാരെല്ലാം പറയുന്നത്. അവിടെ ആയൂര്‍വേദവും അലോപ്പതിയും ഹോമിയോപ്പതിയും എല്ലാവരും ഒന്നിക്കുന്നു. പേരക്ക, മുന്തിരി, ഓറഞ്ച്, നെല്ലിക്ക, ചെറുനാരങ്ങ, തക്കാളി, തണ്ണിമത്തന്‍ ഇവയുടെ ഉപയോഗം അര്‍ബുദ ബാധയെ ആറിലൊന്നായി കുറക്കുന്നുണ്ട്. പക്ഷേ അവ പ്രകൃതി ദത്തമാകണമെന്ന് മാത്രം. ആരോഗ്യകരമായ ജീവിതത്തിന് വേണ്ട പോഷകാഹാരങ്ങള്‍ ലഭ്യമാക്കാന്‍ സമീകൃതാഹാരവും അത്യാവശ്യമാണ്. തവിടുകളയാത്ത ധാന്യങ്ങള്‍, പച്ചക്കറികള്‍, പഴങ്ങള്‍, പയറു വര്‍ഗങ്ങള്‍, ഇലക്കറികള്‍ എന്നിവയുടെ ഉപയോഗം ഉറപ്പാക്കണം. പക്ഷേ, ഇത്തരത്തിലുള്ള ഭക്ഷണങ്ങള്‍ എവിടെ നിന്ന് ലഭിക്കും...? ഈ പ്രതിസന്ധിയെ മറി കടക്കാന്‍ ശാശ്വതമായ പരിഹാരം ഡോക്ടര്‍മാര്‍ക്കുപോലും നിര്‍ദേശിക്കാനാകുന്നില്ല. സ്വയം പര്യാപ്തത മാത്രമേ പോംവഴിയുള്ളൂ. പക്ഷേ, അതിന് ആര് മുന്നിട്ടിറങ്ങുന്നു...? മായങ്ങളുടേയും മറിമായങ്ങളുടേയും ഭീകരതയില്‍ നിന്നാണ് ഇന്നത്തെ വിഭവങ്ങളെല്ലാം തീന്‍മേശകളില്‍ നിറയുന്നത്.
പഴം പച്ചക്കറി വിപണി അപകട വഴികളിലൂടെയാണ് നടന്ന് നീങ്ങുന്നത്. മാരക വിഷം കുത്തിനിറച്ചും മെഴുക് പുരട്ടി കുട്ടപ്പനാക്കിയും നമ്മെ കൊഞ്ഞനം കുത്തി ചിരിക്കുന്നു അവയില്‍ പലതും.
നമ്മുടെ നാട്ടില്‍ പഴങ്ങള്‍ക്കും അതാത് കാലമുണ്ട്. മാമ്പഴത്തിനും ആപ്പിളിനും പൈനാപ്പിളിനുമെല്ലാം. പക്ഷേ, വിപണികളില്‍ എല്ലായ്‌പ്പോഴും ആപ്പിളും ഓറഞ്ചും മുന്തിരിയും ലഭിക്കുന്നു. ഇതെങ്ങനെ സാധിക്കുന്നു...? സിംല, ഹിമാചല്‍ പ്രദേശ് എന്നിവിടങ്ങളില്‍ നിന്ന് വരുന്ന ഇന്ത്യന്‍ ആപ്പിളിന്റെ സീസണ്‍ ജനുവരി മുതല്‍ ജൂലൈ വരെയാണ്. ഹിമാചല്‍ പ്രദേശില്‍ ആപ്പിളുകള്‍ സൂക്ഷിക്കുന്ന ഗോഡൗണില്‍ നാല് വര്‍ഷം ജോലി ചെയ്തയാളാണ് കാളികാവിലെ അന്‍വര്‍. കാളികാവില്‍ ലോഡിംഗ് തൊഴിലാളിയായ അന്‍വര്‍ പറയുന്നു. -ആപ്പിളുകള്‍ അസാകാര്‍ബിക് എന്ന ആസിഡ് ഉപയോഗിച്ച് കഴുകിയാണ് സൂക്ഷിക്കുന്നത്. ഇതോടെ അവ സുന്ദരമാകുന്നു. തുടര്‍ന്ന് മെഴുകുപുരട്ടി മിനുമിനുത്തതാക്കുന്നതോടെ കുട്ടപ്പനാകുന്നു. ഈ രണ്ട് ചികിത്സയും നടത്തിയാല്‍ ഒരു വര്‍ഷത്തേക്ക് കേടുകൂടാതെയിരിക്കാന്‍ ഈ ആപ്പിളുകള്‍ക്ക് സാധിക്കും. തൊലിയില്‍ നിറവ്യത്യാസം കാണില്ല. വിദേശ ആപ്പിളുകള്‍ വലിയ കോള്‍ഡ് സ്റ്റോറേജിലാണ് സൂക്ഷിക്കുന്നത്. കുറച്ച് നാള്‍ ഇവിടെയും അന്‍വര്‍ ജോലി ചെയ്തിരുന്നു. ഇരു നില കെട്ടിടത്തോളം വലിപ്പമുള്ളതായിരുന്നു ആ സ്റ്റോറേജ്. അതിനകത്ത് ഹിമാലയത്തില്‍ കയറിയാലുള്ള തണുപ്പാണ്. ശരീരവും മനസ്സും മരവിച്ചുപോകും. ഇതിനകത്താണ് ആപ്പിളുകള്‍ മാസങ്ങളോളം സൂക്ഷിക്കുക. ഓര്‍ഡറിനനുസരിച്ചാണ് പിന്നീട് ഇവ കയറ്റി അയക്കുന്നത്. വിദേശ ആപ്പിള്‍ കണ്ടയ്‌നറുകളില്‍ കയറ്റി അയക്കുന്നതിന് കാലതാമസം വരും. അത് കൊണ്ടാണിങ്ങനെ മെഴുക് പുരട്ടുകയും ആസിഡ് ഉപയോഗിച്ച് കഴുകുകയും ചെയ്യുന്നത്. -അന്‍വര്‍ പറയുന്നു. എന്നാല്‍ വിദേശ ആപ്പിളുകളെ അപേക്ഷിച്ച് ഇന്ത്യന്‍ ആപ്പിളില്‍ ആസിഡുപയോഗവും മെഴുക് പുരട്ടലും കുറവായിരിക്കുമെന്ന് കച്ചവടക്കാരും സമ്മതിക്കുന്നു. എന്നാല്‍ ഇതിന് ആവശ്യക്കാര്‍ കുറവാണെന്നാണ് കോഴിക്കോട് പാളയം മാര്‍ക്കറ്റിലെ കച്ചവടക്കാരന്‍ ഹമീദ് പറയുന്നത്. അമേരിക്ക, ഓസ്‌ട്രേലിയ, ഇറാന്‍, ഇറ്റലി എന്നിവിടങ്ങളില്‍ നിന്നും എല്ലായ്‌പ്പോഴും ആപ്പിള്‍ വരുന്നു. ഇതിനാണ് ആവശ്യക്കാരേറെയെന്നും ഹമീദ്. വിദേശ ആപ്പിളിന് ഭംഗികൂടും. വിലയും കൂട്ടി വില്‍ക്കാം. എന്നാല്‍ ഇതിന്റെ പിന്നിലെ കഥകള്‍ സാധാരണക്കാരന്‍ അറിയുന്നില്ലെന്നും അന്‍വര്‍.
ഇന്ത്യന്‍ ആപ്പിള്‍ അഞ്ചു മാസംവരെ കേടുകൂടാതെയിരിക്കും. എന്നാല്‍ വിദേശ ആപ്പിള്‍ ഒരു വര്‍ഷം വരെയും. നമ്മുടെ മുമ്പിലെത്തുന്ന വിദേശ ആപ്പിളുകള്‍ക്ക് ഏകദേശം ഒരു വര്‍ഷത്തെ പഴക്കമെങ്കിലും കണക്ക് കൂട്ടണം. തോട്ടങ്ങളില്‍ നിന്നും പറിച്ചെടുത്ത പഴമാണ് ഒരു വര്‍ഷത്തോളം കേടുകൂടാതെ സൂക്ഷിക്കാന്‍ രാസവസ്തുക്കളില്‍ കുളിപ്പിക്കുന്നത്. ഈ ആപ്പിളാണ് നമ്മുടെ കുഞ്ഞുങ്ങള്‍ക്കും പ്രിയപ്പെട്ടവര്‍ക്കുമായി വാങ്ങിക്കൊടുക്കുന്നത്. അത്രയും കാലം അതിജീവിക്കാനായി അതില്‍ കുത്തിനിറക്കുന്ന രാസപദാര്‍ഥങ്ങള്‍ എത്രമാത്രം ഹാനികരമായി ബാധിക്കും നമ്മുടെ ആരോഗ്യത്തെ..?
ഇന്ത്യന്‍ ആപ്പിളൊന്നും ആര്‍ക്കും വേണ്ട. മായം ചേര്‍ക്കാത്ത ആപ്പിളിന്റെ തൊലിയില്‍ നിറവ്യത്യാസം കാണും. അവ ഒരേ നിറത്തില്‍ കാണില്ല. എന്നാല്‍ ഇത് കാണുമ്പോള്‍ കേടാണെന്നും പഴയതാണെന്നും പറഞ്ഞ് വേണ്ടെന്ന് വെക്കുകയാണ് ആളുകള്‍. എന്നാല്‍ ഭംഗിയുള്ള തൊലി കാണുമ്പോള്‍ അത് വാങ്ങുന്നു. ഇതാകട്ടെ അപകടമാണ് എന്നാരും ഓര്‍ക്കാറില്ല. അപ്പോള്‍ പിന്നെ ഞങ്ങള്‍ക്കും വിദേശി ഇറക്കുമതി ചെയ്യുകയല്ലേ രക്ഷയുള്ളൂ. അല്ലാതെ എന്നെപോലുള്ള കച്ചവടക്കാര്‍ വേറെന്ത് ചെയ്യും..? ഹമീദ് ചോദിക്കുന്നു.
മൂന്നുനേരം ഭക്ഷണം കഴിക്കുന്നു വെങ്കില്‍ ഒരു നേരം പഴം കഴിക്കണമെന്നാണ് പറയുക. ഇത് രോഗ പ്രതിരോധത്തിനുതകും. രോഗികളെയും മറ്റും കാണാന്‍ പോകുമ്പോള്‍ നമ്മള്‍ പഴങ്ങള്‍ കൊണ്ടു പോകുന്നത് അത് കൊണ്ടാണ്. ഭക്ഷണ പദാര്‍ഥങ്ങളില്‍ ഏറ്റവും എളുപ്പത്തില്‍ ദഹിക്കുന്നതാണ് പഴങ്ങള്‍. ഇന്ന് വിപണിയില്‍ ലഭിക്കുന്ന പഴങ്ങളത്രയും അയല്‍ സംസ്ഥാനത്തിന്റെ സംഭാവനയാണ്. അവയുടെ നിര്‍മാണഘട്ടങ്ങള്‍ നമുക്ക് കാണാനാകില്ല. അവയില്‍ എന്‍ഡോസള്‍ഫാന്‍ മുതലുള്ള മാരക കീടനാശിനികള്‍ തെളിച്ചിട്ടുണ്ടെന്നത് തെളിയിക്കപ്പെട്ട സത്യമാണ്. മാരക വിഷങ്ങളില്‍ കുളിച്ചാണ് ഇവയോരോന്നും വളരുന്നത്. വളര്‍ച്ചയുടെ വിവിധഘട്ടങ്ങളിലും കീടനാശിനി പ്രയോഗം ആവര്‍ത്തിക്കുന്നു. മുന്തിരിയും മാമ്പഴവും പൈനാപ്പിളും എന്‍ഡോസള്‍ഫാന്‍ ലായനിയില്‍ മുക്കി എടുക്കുന്നുണ്ട്.
തണ്ണി മത്തനില്‍ ആദ്യമൊക്കെ ചുവപ്പ് നിറം കുറവായിരുന്നു. ഒരു ഇടത്തരം ചുവപ്പ്. അപ്പോള്‍ ആര്‍ക്കും അത് വേണ്ടായിരുന്നു. കര്‍ഷകരും കച്ചവടക്കാരും ഇടനിലക്കാരും നഷ്ടക്കണക്കുകള്‍ പറഞ്ഞു. അതിനെ അതിജീവിച്ചു വ്യാപാരികള്‍. ഇന്ന് വരുന്ന തണ്ണിമത്തന്റെ ഉള്‍വശം നല്ല ചുവപ്പായിരിക്കും. ഇത് കൃത്രിമമായി ഇന്‍ജക്ട് ചെയ്യുന്നതാണ്. ഇതിനായി ചുവപ്പ് കളറിലുള്ള ഡൈ സാക്കിറിന്‍ ചേര്‍ത്ത് സിറഞ്ചിലൂടെയാണ് കുത്തിക്കയറ്റുന്നത്. വിളവെടുപ്പിന് ശേഷമാണ് ഈ രാസവസ്തു കുത്തിക്കയറ്റുന്നതെങ്കില്‍ വളര്‍ച്ചാകാലത്ത് നിരവധി കീടനാശിനികള്‍ തെളിക്കുന്നുമുണ്ട്.
പഴങ്ങളുടെ തൊലിപ്പുറത്ത് ഈച്ച, ഉറുമ്പ് തുടങ്ങിയ പ്രാണികളിരിക്കാതിരിക്കാന്‍ തയാബന്തെസോള്‍ എന്ന ലായനിയില്‍ പഴങ്ങള്‍ 20 മിനുട്ട് മുക്കിവെച്ചാല്‍ മതി. പക്ഷേ, ഈ പ്രക്രിയ മാരകമാണെന്ന് മാത്രം. ഈ ലായനിയില്‍ മുക്കിയ പഴങ്ങള്‍ ഗര്‍ഭിണികള്‍ കഴിച്ചാല്‍ ഗര്‍ഭസ്ഥശിശുവില്‍ അംഗവൈകല്യമുണ്ടാക്കാന്‍ വരെ ഇടയാക്കും. മുന്തിരി ക്ലോറിന്‍ ലായനിയില്‍ മുക്കിയെടുക്കാറുണ്ട്. ശ്വാസകോശ സംബന്ധമായ അസുഖങ്ങള്‍ ഇത്തരം മുന്തിരി കഴിക്കുന്നവരിലുണ്ടാകും. വായു കടക്കാത്ത മുറിയില്‍ മാമ്പഴവും മറ്റു പഴങ്ങളും വെച്ച് ക്ലോറിന്‍ ഉപയോഗിച്ച് പുകയാക്കി സ്‌പ്രേ ചെയ്യുന്നതാണ് മറ്റൊരു രീതി. ഇതും ശ്വാസകോശ രോഗങ്ങള്‍ വിളിച്ചു വരുത്താനുള്ള മുന്നൊരുക്കമാണ്. ടിന്നുകളില്‍ പായ്ക്ക് ചെയ്ത് വരുന്ന പഴങ്ങളില്‍ വെളുത്ത നിറത്തിലുള്ള പൊടി കാണാം. ഈ വസ്തു കീടനാശിനിയുടെ അവശിഷ്ടമായിരിക്കും. മീതെയില്‍ ബ്രോമൈഡ് എന്ന കീടനാശിനിയും പഴങ്ങള്‍ കേടുവരാതിരിക്കാനായി പുകക്കാന്‍ ഉപയോഗിക്കുന്നുണ്ട്. ഇതിന് ശേഷം പഴങ്ങളുടെ തോല്‍ തിളങ്ങുന്നത് കാണാം. ഇതിന് വിധേയമായ പഴങ്ങള്‍ കഴിക്കുന്നവരുടെ ശ്വാസകോശവും വൃക്കയും തകരാറിലാകും. പഴങ്ങളുടെ പേരിലുള്ള സ്‌ക്വാഷുകളും ജാമുകളും ധാരാളം വിപണിയിലെത്തുന്നുണ്ട്. പഴുത്ത് കഴിഞ്ഞാല്‍ ചുരുങ്ങിയ ദിവസങ്ങള്‍ മാത്രമാണ് പഴങ്ങളുടെ ആയുസ്. പെട്ടെന്ന് തന്നെ നശിക്കുന്ന പഴങ്ങളുടെ ചാറുകളെന്ന് പറഞ്ഞ് വില്‍ക്കുന്നവയാകട്ടെ വര്‍ഷങ്ങളോളം നിലനില്‍ക്കും. ഇതിനായി കൃത്രിമ രാസവസ്തുക്കളാണ് ഉപയോഗിക്കുന്നതെന്നതില്‍ യാതൊരു സംശയവുമില്ല. എന്നാല്‍ ഈ കൃത്രിമ വസ്തുക്കള്‍ കരളിനും കുടലിനും ഒട്ടേറെ കുഴപ്പങ്ങള്‍ ഉണ്ടാകുന്നവയാണ്. വാഴ കൃഷിചെയ്യുമ്പോള്‍ ഫ്യൂരിഡാന്‍ ഉപയോഗിക്കുന്നത് നാട്ടിന്‍പുറത്ത് പോലും പതിവ് കാഴ്ചയാണ്. കുല വളര്‍ന്നാല്‍ മാണിത്തട്ടവെട്ടി വീണ്ടും ഫ്യൂരിഡാന്‍ വെക്കുന്നതും കുലയുടെ വണ്ണം കൂട്ടാനാണ്.
അബൂദബിയില്‍ മാമ്പഴത്തില്‍ നിന്നും ശീതളപാനീയമുണ്ടാക്കുന്ന കമ്പനിയിലായിരുന്നു കരുവാരകുണ്ടിലെ കുഞ്ഞിമുഹമ്മദിന് ജോലി. എന്നാല്‍ അവിടെ മാമ്പഴമേ അതിനായി ഉപയോഗിച്ചിരുന്നില്ലെന്ന് പറയുന്നു കുഞ്ഞിമുഹമ്മദ്. പകരം ഉരുളക്കിഴങ്ങും ചില എസെന്‍സുകളുമായിരുന്നു ചേര്‍ത്തിരുന്നത്. അതില്‍ നിന്നും ക്രിത്രിമമായ മാങ്ങാച്ചാര്‍ ഉണ്ടാക്കാന്‍ സാധിച്ചിരുന്നു എന്നും അദ്ദേഹം സാക്ഷ്യപ്പെടുത്തുന്നു. തൊട്ടപ്പുറത്ത് ഇദ്ദേഹത്തിന്റെ സഹോദരന്‍ അസൈനാര്‍ക്ക് അണ്ടിപ്പരിപ്പ് പാക്ക് ചെയ്യലായിരുന്നു തൊഴില്‍. എന്നാല്‍ ഇവിടെ ഇതിനായി ഉപയോഗിച്ചിരുന്നത് മൈദയും നിലക്കടല പൊടിച്ചതും ചില എസെന്‍സും മാത്രമായിരുന്നു. എന്നാല്‍ ഇത് കഴിച്ചാല്‍ സംശയമേ തോന്നില്ലെന്നാണ് അസൈനാര്‍ പറയുന്നത്. സൗദി അറേബ്യയിലെ അബഹയില്‍ നാല് വര്‍ഷമാണ് പട്ടിക്കാട് മണ്ണാര്‍മലയിലെ ഹമീദ് പാക്കിസ്ഥാനികള്‍ നടത്തിയിരുന്ന കമ്പനിയില്‍ ജോലി ചെയ്തത്. ഇവിടെ ഈത്തപ്പഴം വിവിധ രീതിയില്‍ സംസ്‌ക്കരിച്ചെടുത്ത് മറ്റു പഴങ്ങളും പലഹാരങ്ങളും ഉണ്ടാക്കലായിരുന്നു ജോലി. പകുതി പഴുത്ത ഈത്തപ്പഴം ഒന്നായി പറിച്ചെടുത്ത് ഗോഡൗണില്‍ സൂക്ഷിക്കും. ഇവ ചില മിശ്രിതങ്ങള്‍ ചേര്‍ത്ത് ചക്കിലിട്ടാട്ടിയാല്‍ നല്ല കറുത്ത നിറമായി മാറും. ഇതിനകത്ത് വീണ്ടും ഈത്തപ്പഴത്തിന്റെ കുരുവും കടലപ്പരിപ്പും ചേര്‍ത്ത് പാക്ക് ചെയ്യുമ്പോള്‍ ഏറ്റവും ക്വാളിറ്റിയുള്ള ഈത്തപ്പഴമായി മാറുന്നു. ഇതിന് വന്‍ ഡിമാന്‍ഡുമുണ്ടാകുന്നു. കുറഞ്ഞ വിലക്ക് വാങ്ങുന്ന പകുതി കേടായ ഈത്തപ്പഴമായിരുന്നു ഇതിനായി ഉപയോഗിച്ചിരുന്നത് എന്നും ഹമീദ് ചൂണ്ടിക്കാട്ടുന്നു. അതില്‍ പിന്നെ ഈത്തപ്പഴം കഴിക്കുകയോ വീട്ടിലാരെയും കഴിക്കാനവദിക്കാറോ ഇല്ലെന്നും ഹമീദ് പറഞ്ഞു.
പച്ചക്കറികളുടെ കഥയും ഇത് തന്നെ. ക്വാളിഫ്‌ളവര്‍, കാബേജ്, എന്നിവയില്‍ അഞ്ചു ദിവസങ്ങളില്‍ ഒരു തവണ കീടനാശിനി തളിക്കുന്നുണ്ട്. വിളവെടുക്കാന്‍ 150 ദിവസം വേണ്ട കാരറ്റില്‍ 53 തവണയാണ് മരുന്ന് തളിക്കുന്നത്. കമ്പോളത്തിലെത്തുന്ന ചീരയിലയിലോ മറ്റോ ചെറിയൊരു പുഴുക്കുത്ത് കണ്ടാല്‍ അത് വാങ്ങാന്‍ മടിക്കുന്നു നമ്മള്‍. ഭംഗിയുള്ള ഇലകളാണ് ആളുകള്‍ക്ക് വേണ്ടത്. പുഴുവരിച്ച പാട് കണ്ടാല്‍ അതാണ് നല്ലതെന്നും അടയാളമില്ലാത്തതാകട്ടെ കീടനാശിനി പ്രസവിച്ചതാണെന്നും മനസ്സിലാക്കാനുള്ള സാമാന്യ ബുദ്ധി മലയാളികള്‍ക്കില്ലാതെ പോയിരിക്കുന്നു. തക്കാളി, വെണ്ട, പയര്‍ ,കറിവേപ്പില, വഴുതന, അമര എന്നിവയിലെല്ലാം മരുന്നുതളി വ്യാപകമാണ്. തൃശ്‌നാപ്പള്ളിയിലെ വെറ്റില തോട്ടത്തില്‍ അമരയും ഇതോടൊപ്പമാണ് കൃഷി ചെയ്യുന്നത്. അപ്പോള്‍ രണ്ടിനും ഒരുമിച്ച് മരുന്ന് തെളിച്ചാല്‍ മതിയല്ലോ എന്നാണവര്‍ കാണുന്ന ലാഭം.
വിദേശ രാജ്യങ്ങളില്‍ നിരോധിച്ച കീടനാശിനികളാണിവയെല്ലാം. പക്ഷേ ഇന്ത്യയില്‍ ഇവയ്ക്ക് യാതൊരു നിരോധനവുമില്ല. ഒരു വര്‍ഷം ഇന്ത്യയില്‍ 50,000 ടണ്‍ കീടനാശിനിയാണ് ഉപയോഗിക്കുന്നത്. വിഷം കലര്‍ന്ന പച്ചക്കറികള്‍ ഗര്‍ഭസ്ഥശിശുക്കള്‍ക്ക് ജനിക്കാനുള്ള അവകാശം കൂടി ഇല്ലാതാക്കുന്നുണ്ട്. കീടനാശിനി കലര്‍ന്ന പച്ചക്കറികള്‍ കഴിക്കുന്ന അമ്മമാരുടെ മുലപ്പാലില്‍ പോലും കീടനാശിനിയുടെ അംശം കണ്ടെത്തുന്നു. പ്രസവത്തിന് ശേഷം കുറഞ്ഞനാളുകള്‍ക്കുള്ളില്‍ കുഞ്ഞ് മരിച്ചാല്‍ വിഷം കലര്‍ന്ന മുപ്പാല് കൊണ്ടാകാന്‍ സാധ്യതയുണ്ട്. കീടങ്ങളെ കൊല്ലാന്‍ ഉപയോഗിക്കുന്ന രാസവസ്തുക്കള്‍ മനുഷ്യ ജീവനുകള്‍ക്കു മുമ്പില്‍ പോലും ഭീകരതാണ്ഡവ മാടുന്നതിന്റെ ഏറ്റവും ചെറിയ ഉദാഹരണങ്ങളാണിത്. പുതിയ കാലത്തെ മലയാളിയുടെ പ്രധാന ഭക്ഷ്യ വിഭവങ്ങളായ പാലും പഴവും മുട്ടയും എങ്ങനെയാണ് അണിഞ്ഞൊരുങ്ങുന്നത്. ആ കഥ ഉടനെ.
പോസ്റ്റ് ചെയ്തത് HAMZA ALUNGAL 1 അഭിപ്രായം:
ഇത് ഇമെയിലയയ്‌ക്കുകഇതിനെക്കുറിച്ച് ബ്ലോഗെഴുതൂ!Twitter ല്‍‌ പങ്കിടുകFacebook ല്‍‌ പങ്കിടുകപിന്ററസ്റ്റിൽ പങ്കിടുക
ലേബലുകള്‍: വേണോ ഈ പഴവും പച്ചക്കറിയും....? പരമ്പര മൂന്ന്
പരമ്പര ഒന്ന് ഉണ്ണികളെ ഊട്ടുന്നതും കാളകൂടം
കുഞ്ഞുങ്ങള്‍ക്ക് അത്യുത്തമം അമ്മയുടെ മുലപ്പാലാണെന്നത് അറിയാത്തവര്‍ ആരാണുണ്ടാകുക..? എന്നാലും അവര്‍ക്ക് ബേബി ഫുഡുകള്‍ കോരികൊടുത്തെങ്കിലെ പല അമ്മമാര്‍ക്കും സംതൃപ്തിയാകൂ. മുലയൂട്ടുന്നത് സ്തന സൗന്ദര്യത്തെ ബാധിക്കുമോ എന്ന സംശയംകൂടി വേരൂന്നുമ്പോള്‍ ബേബി ഫുഡ് കമ്പനികളുടെ ഖജനാവ് നിറഞ്ഞു തൂവുന്നു. അമ്മയ്ക്കും അച്ഛനും ഒന്നും ചെയ്യേണ്ട. എല്ലാം ബേബി ഫുഡ് കമ്പനികള്‍ ചെയ്തുകൊള്ളും എന്നതാണ് സ്ഥിതി. ഇന്ന് എത്ര ബേബി ഫുഡുകളാണ് വിപണിയിലുള്ളതെന്ന് പോലുമറിയില്ല. ഫാരെക്‌സും ഗുഡ് സ്റ്റാര്‍ട്ടും ബേബിവിറ്റയും നെസ്റ്റല്‍ ലാക്‌ടോജെനും തുടങ്ങി ഹോര്‍ലിക്‌സും കോംപ്ലാനും ബൂസ്റ്റും എല്ലാം കുഞ്ഞുങ്ങളുടെ ആരോഗ്യധര്‍മം മനോഹരമായി നിറവേറ്റുന്നുവെന്നാണ് അവകാശവാദം. പരസ്യവാഗ്ദാനവും ഇതു തന്നെ. ഒരേ കമ്പനി തന്നെ ഒന്നിലധികം ഉത്പന്നങ്ങളാണ് നിര്‍മിക്കുന്നത്. എന്നാല്‍ ഇതൊന്നും കുട്ടികളുടെ ആരോഗ്യത്തിന് ഗുണകരമല്ലെന്ന് മാത്രമല്ല ഏറെ ദോഷമാണ് ചെയ്യുന്നത്.
ബേബി ഫുഡുകള്‍ ഏതു തന്നെയായാലും ഇവയെല്ലാം ടിന്നിലും കുപ്പിയിലും പ്ലാസ്റ്റിക് പാക്കറ്റിലും നിറച്ചാണ് വിപണികളിലെത്തുന്നത്. പാക്കറ്റുകളില്‍ നിറക്കുന്ന സാധനങ്ങള്‍ കേടുവരാതിരിക്കണമെങ്കില്‍ രാസവസ്തുക്കള്‍ ചേര്‍ത്തേ മതിയാകൂ. പാക്കറ്റുകളില്‍ നിറക്കുന്ന ആഹാര പദാര്‍ഥങ്ങള്‍ കേട് കൂടാതിരിക്കാന്‍ ഡി ഡി റ്റി തെളിക്കാറുണ്ടെന്നതും പരസ്യമായ രഹസ്യം. അതില്ലാതെ ഇവ മാസങ്ങളോളം കുപ്പിയില്‍ അടച്ചാല്‍ കേട് വരുമെന്നത് നാലു തരം. ഇവ കുട്ടികളുടെ ആരോഗ്യത്തിന് ഹാനികരമാകുമെന്നതിന് സംശയമേ വേണ്ട. മാത്രവുമല്ല ബേബി ഫുഡുകളില്‍ അടങ്ങിയിരിക്കുന്ന വിഭവങ്ങളാകട്ടെ ഗോതമ്പ്, അരി, റാഗി, സോയ, പാല്‍പ്പൊടി, കോണ്‍, പഴങ്ങള്‍, പച്ചക്കറികള്‍, മിനറല്‍സ്, ചോളം, നവരനെല്ല്, വൈറ്റമിനുകള്‍ എന്നിവയെല്ലാമാണെന്ന് കമ്പനികള്‍ തന്നെ വിശദീകരിക്കുന്നു.
എന്നാല്‍ ഗോതമ്പും അരിയും റാഗിയും പാലുമെല്ലാം ഒരുമിച്ച് ചേര്‍ത്താല്‍ ഇത് വിപരീതഫലമാണ് ഉളവാക്കുക. അപ്പോള്‍ പിന്നെ പോഷകാഹാരമെന്ന നിലയില്‍ വിതരണം ചെയ്യുന്ന ബേബി ഫുഡുകളെ വിഷമെന്നല്ലാതെ എന്താണ് വിളിക്കേണ്ടത്...? ഇതില്‍ യാതൊരു ഗുണമേന്മയുമുണ്ടാകില്ലെന്ന് മാത്രമല്ല കുഞ്ഞുങ്ങള്‍ ഉണ്ണുന്നത് കാളക്കൂടമാണെന്ന് മനസ്സിലാക്കാന്‍ സാമാന്യബുദ്ധിമതിയാകും. ബേബിഫുഡുകള്‍ കുഞ്ഞുങ്ങളുടെ വളര്‍ച്ചയില്‍ ആവശ്യഘടകമേയല്ല. ഇത് പ്രതിരോധശേഷി വര്‍ധിപ്പിക്കുമെന്നതിന് ശാസ്ത്രീയമായ തെളിവുമില്ല. അത്തരത്തിലുള്ള പഠനങ്ങളും നടന്നിട്ടില്ല. എന്നാല്‍ ദോഷകരമാണെന്ന് ലോകാരോഗ്യസംഘടന വര്‍ഷങ്ങള്‍ക്കു മുമ്പേ നടത്തിയ പഠനത്തില്‍ മുന്നറിയിപ്പ് നല്‍കിയിട്ടുണ്ടെന്ന് കേരള മെഡിക്കല്‍ സെയില്‍സ് റെപ്രസന്ററ്റീവ് അസോസിയേഷന്റെ സംസ്ഥാന സെക്രട്ടറി വി വി രാജ പറയുന്നു. കമ്പനികള്‍ ഏതായാലും ഇവരുടെ ലക്ഷ്യം കുഞ്ഞുങ്ങളുടെ ആരോഗ്യമല്ല, ലാഭം മാത്രമാണ്. കമ്പോള സംസ്‌കാരത്തില്‍ ബേബിഫുഡുകള്‍ അഭിമാനത്തിന്റെ സിംബലായി മാറുകയാണ് വീട്ടമ്മമാര്‍ക്ക്. ഇതുവഴി കമ്പനികള്‍ വാരുന്നതോ കോടികളാണ്- അദ്ദേഹം കൂട്ടിച്ചേര്‍ക്കുന്നു.
എന്നാല്‍ ഐ എം എയെ പോലുള്ള സംഘടനകളൊന്നും ബേബി ഫുഡുകളുടെ ഭവിഷ്യത്തിനെതിരെ രംഗത്ത് വരുന്നില്ല. അവര്‍ക്കൊന്നുമറിയാത്തതല്ല ഇതിനകത്തെ അപകടങ്ങള്‍. ഹീമോഫീലിയ എന്ന രോഗം വരുന്നതിന്റെ പ്രധാനകാരണം മധുര പലഹാരങ്ങളില്‍ ഉപയോഗിക്കുന്ന അസ്ഫാര്‍ട്ടോ എന്ന പഞ്ചസാരയേക്കാള്‍ അയ്യായിരം മടങ്ങ് മധുരമുള്ള കൃത്രിമ മധുരമാണ് എന്ന് ആരോഗ്യ വകുപ്പ് തന്നെ കണ്ടെത്തിയതാണ്. ഇത് കൂടുതലും കുട്ടികളെ ബാധിക്കുന്നതാണ്. പക്ഷേ അതുവിളിച്ചു പറയാനുള്ള ധൈര്യമോ ജനങ്ങളെ ബോധവത്കരിക്കാനുള്ള ആത്മാര്‍ഥതയോ ആരോഗ്യ വകുപ്പിനില്ലെന്ന് നിലമ്പൂര്‍ പ്രകൃതി പഠനകേന്ദ്രം ഡയറക്ടര്‍ ജയപ്രകാശ് ചൂണ്ടിക്കാട്ടുന്നു.
എന്നാല്‍ ഒരു കമ്പനിയുടേയും ബേബിഫുഡുകള്‍ വാങ്ങണമെന്ന് ഡോക്ടര്‍മാര്‍ ആരോടും നിര്‍ദേശിക്കാറില്ലെന്നാണ് ഐ എം എ വനിതാവിഭാഗം സംസ്ഥാന പ്രസിഡന്റായ ഡോ പി എ ലളിത പറയുന്നത്. പരസ്യങ്ങളില്‍ ആകൃഷ്ടരായി ആളുകള്‍ മെഡിക്കല്‍ ഷോപ്പില്‍ പോയി വാങ്ങുകയാണ്. അതിന് ഐ എം എയേയും അലോപ്പതി ഡോക്ടര്‍മാരെയും കുറ്റം പറയാനാകുമോ...? - അവര്‍ ചോദിക്കുന്നു.
ബേബി ഫുഡുകളില്‍ ചേര്‍ത്തിരിക്കുന്ന വിഭവങ്ങള്‍ കീടനാശിനിയും രാസവളങ്ങളും ഉപയോഗിച്ച് വിളയിച്ചെടുക്കുന്നവയല്ലെന്ന് ഒരു കമ്പനിയും ഉറപ്പ് നല്‍കുന്നില്ല. അപ്പോള്‍ പിന്നെ രാസവള, കീടനാശിനി മുക്തമല്ലാത്ത സാധനങ്ങള്‍ ഉണക്കിപ്പൊടിച്ചാല്‍ എങ്ങനെയാണത് ഉത്തമ ശിശു പോഷകാഹാരമാകുക. പ്രകൃതി ചികിത്സകനായ ഡോ. ജേക്കബ് വടക്കന്‍ചേരി ചോദിക്കുന്നു. ആറുമാസം മാത്രം പ്രായമുള്ള കുഞ്ഞിന്റെ ദഹനേന്ദ്രിയത്തിന് അരി, ഗോതമ്പ്, റാഗി, കോണ്‍ ഓയല്‍ എന്നിവയൊന്നും ദഹിപ്പിക്കാന്‍ ശേഷിയില്ല. പല്ല് വരുന്നത് വരെ മുലപ്പാലാണ് എല്ലാ സസ്തനികളുടേയും ഭക്ഷണം. ഈപ്രായത്തില്‍ കുഞ്ഞിന്റെ ദഹനേന്ദ്രിയങ്ങള്‍ ദഹനത്തിന് തയ്യാറാകുകയോ ദഹന രസങ്ങള്‍ പുറപ്പെടുവിക്കാന്‍ പ്രാപ്തമാകുകയോ ചെയ്യുന്നില്ല. ഇത്തരം അവസ്ഥയില്‍ സകല പോഷകങ്ങളുടെയും വിരുദ്ധാഹാരക്കൂട്ട് പാഷാണത്തിന്റെ ഫലമാണ് ചെയ്യുക എന്നും അദ്ദേഹം പറയുന്നു.ബേബി ഫുഡുകളില്‍ രുചിക്ക് വേണ്ടി മൃഗങ്ങളുടെ എല്ലും മജ്ജയും പൊടിച്ച് ചേര്‍ക്കുന്നുണ്ടെന്നാണ് കോഴിക്കോട്ടെ ഡോ. പി കെ മുരളീധരന്റെ അഭിപ്രായം.
അമേരിക്കയിലെ കാന്‍സര്‍ സൊസൈറ്റി മുന്നറിയിപ്പ് നല്‍കുന്ന വിഷ ഭക്ഷണമാണ് സോയ. ഇത് ട്യൂമറും കാന്‍സറും ഉണ്ടാക്കാന്‍ പര്യാപ്തമാണെന്ന് തെളിഞ്ഞിട്ടുണ്ട്. ബേബി ഫുഡുകളില്‍ ജി എം ഒ സോയ ചേര്‍ക്കുന്നത് കൊടും ചതിയും ലാഭക്കൊതി മൂത്ത കമ്പനികളുടെ ആര്‍ത്തിയും കൊണ്ടാണ്. എത്രയോ കാലമായി ഐ എം എ ആവശ്യപ്പെടുന്നതാണ് ഡ്രഗ്‌സ് വിഭാഗത്തെ പെട്രോളിയം വകുപ്പില്‍ നിന്ന് ആരോഗ്യ വകുപ്പിന് കീഴില്‍ കൊണ്ടുവരണമെന്ന്. എന്നാലല്ലെ ഇത്തരം സംഭവങ്ങളില്‍ ആരോഗ്യ വകുപ്പിന്റെ ഇടപെടലുണ്ടാകൂ. എന്തെങ്കിലും പ്രശ്‌നം വന്നാല്‍ അവരെ പ്രതിക്കൂട്ടില്‍ കയറ്റിനിര്‍ത്താനുമാകൂ. ഡോ. പി എ ലളിത ചോദിക്കുന്നത് ന്യായമല്ലേ. എന്നാല്‍ ഇതിനെതിരെ ശബ്ദിക്കാന്‍ ആരുണ്ട് മുന്നോട്ട് വരാന്‍...?
വിര മരുന്നും ഹോര്‍ലിക്‌സ് വക
കുട്ടികള്‍ക്കുണ്ടാകുന്ന വിരകള്‍ക്കുള്ള മരുന്ന് നിര്‍മിക്കുന്നതും ഹോര്‍ലിക്‌സ് കമ്പനി തന്നെയാണെന്നതാണ് മറ്റൊരു കൗതുകം. ഹോര്‍ലിക്‌സ് നിര്‍മിക്കുന്ന ജി എസ് കെ കമ്പനി തന്നെയാണ് സെന്റ്റല്‍ എന്ന വിര മരുന്നും ഉത്പാദിപ്പിക്കുന്നത്. ഹോര്‍ലിക്‌സ് കഴിക്കുന്ന കുട്ടികള്‍ക്ക് വയറ്റില്‍ അസിഡിറ്റിയും അഴുക്കും കൂടും. അതിന്റെ ഫലമായി ഉണ്ടാകുന്ന വിരയിളക്കുന്നതിനാണ് ഈ മരുന്നും ഇവര്‍ തന്നെ ഉത്പാദിപ്പിക്കുന്നതെത്രെ. ഹോര്‍ലിക്‌സിന്റെ വില്‍പ്പന കൂടുമ്പോള്‍ തന്നെ വിര മരുന്നും വിറ്റുപോകുമെന്ന കാര്യത്തില്‍ തര്‍ക്കമില്ലല്ലോ. എങ്ങനെയുണ്ട് കുത്തകക്കമ്പനികളുടെ ബുദ്ധി...?
ജനിച്ചു വീഴുന്ന കുഞ്ഞിന് ഏറെ ആവശ്യമുള്ളത് അമ്മയുടെ സാമീപ്യവും മുലപ്പാലുമാണ്. അതെത്രത്തോളം ഉറപ്പാക്കുന്നുവോ അത്രയും സുരക്ഷിതമാകും കുഞ്ഞിന്റെ വളര്‍ച്ച. -സിവില്‍ സ്റ്റേഷനിലെ ഡോ. എം സി സൗമ്യ പറയുന്നു. ഒരു വയസ്സുവരെ അമ്മയുടെ പാല് മാത്രമാണ് കുഞ്ഞിന്റെ പൂര്‍ണാഹാരം. ബേബിഫുഡല്ല. ഈ പ്രായംവരെ മറ്റൊന്നും ദഹിപ്പിക്കാന്‍ കുഞ്ഞുശരീരം തയ്യാറാകുന്നില്ല. കുഞ്ഞിന് ആവശ്യമുള്ളത്രയും പാല് തീര്‍ച്ചയായും മാതാവിന്റെ ശരീരം ഉത്പാദിപ്പിക്കുന്നുണ്ട്. കുഞ്ഞിന് വേണ്ടി ഒരുങ്ങുമ്പോള്‍ ആദ്യം ശരീരം ശുദ്ധമാക്കാനാണ് അമ്മമാര്‍ ശ്രദ്ധിക്കേണ്ടത്. രാസമുക്തമായ ധാരാളം പഴങ്ങളും പച്ചക്കറികളും കഴിക്കുക. കുറച്ച് മുളപ്പിച്ച കപ്പലണ്ടിയോ ചെറുപയറോ ആഹാരത്തില്‍ ഉള്‍പ്പെടുത്തുക. പാല് കുറവാണെന്ന് പിന്നെ ഒരു സ്ത്രീയും പറയില്ല. തെറ്റായ ആഹാരം കുഞ്ഞിന് വേണ്ടിയെങ്കിലും ഉപേക്ഷിക്കുക. -അവര്‍ പറയുന്നു.
മുലപ്പാല്‍ മാത്രമാണ് കുഞ്ഞിനുള്ള പൂര്‍ണമായ ഭക്ഷണമെന്ന് രണ്ട് പതിറ്റാണ്ടിലേറെയായി നടന്ന പഠനങ്ങളാണ് വ്യക്തമാക്കിയിട്ടുള്ളതെന്ന് ഡോ. പി എ ലളിത പറയുന്നു. മുലപ്പാലിലെ എണ്‍പത് ശതമാനം കോശങ്ങളും ശത്രു ബാക്ടീരിയകളെയും ഫംഗസിനേയും വൈറസിനേയും നശിപ്പിക്കുന്നതാണ്. -അവര്‍ പറഞ്ഞു.
ആറ് മാസം മുലപ്പാല് മാത്രമേ കുഞ്ഞുങ്ങള്‍ക്ക് നല്‍കാന്‍ പാടുള്ളൂ. ആദ്യത്തെ ഒരാഴ്ച മുലപ്പാലിന് ബുദ്ധിമുട്ട് ഉണ്ടാകാം.അപ്പോള്‍ ഡോക്ടര്‍മാരുടെ നിര്‍ദേശമനുസരിച്ചേ എന്തെങ്കിലും കൊടുക്കാവൂ. കോഴിക്കോട് മലബാര്‍ ഹോസ്പിറ്റലിലെ ക്ലിനിക്കല്‍ ഫിസിയോളജിസ്റ്റും ന്യൂട്രീഷനിസ്റ്റുമായ ഡോ. ശ്രീപ്രിയ ഷാജി പറയുന്നു. ഒരു വയസ് വരെ പശുവിന്‍ പാലും പഞ്ചസാരയും മുട്ടയുടെ വെള്ളയും കൊടുക്കരുത്. പോഷകങ്ങള്‍ അടങ്ങിയ വിഭവങ്ങള്‍ വീടുകളില്‍ തന്നെ ഉണ്ടാക്കാമെന്നിരിക്കേ എന്തിന് ബേബിഫുഡ് കമ്പനികളെ സഹായിക്കണം..? അത്രയും സമ്പുഷ്ടവും സുരക്ഷിതവുമായ പോഷകാഹാരം ഒരു കമ്പനികള്‍ക്കും പകരംവെക്കാനുമാകില്ല. പക്ഷേ അതിനൊക്കെ മെനക്കെടാന്‍ ആര്‍ക്കുണ്ട് സമയം...? അവര്‍ ചോദിക്കുന്നു.
കുപ്പിപ്പാല് കുടിക്കുന്ന കുട്ടികളില്‍ സംസാര വൈകല്യങ്ങള്‍ ഉണ്ടാകാറുണ്ട്. പ്രതിരോധ ശേഷി നല്‍കുന്നതൊന്നും അവര്‍ക്ക് ലഭിച്ചിരിക്കില്ല എന്നതിനാല്‍ നിരവധി രോഗങ്ങളും മാനസിക വൈകല്യങ്ങളും ഇത്തരം കുട്ടികളില്‍ കാണാറുണ്ട്. മുലപ്പാല് കുടിക്കുന്ന കുഞ്ഞിനേക്കാള്‍ കുപ്പിപ്പാല് അകത്താക്കാന്‍ കുഞ്ഞ് അറുപത് ശതമാനത്തോളം കൂടുതല്‍ ക്ലേശിക്കേണ്ടിയും വരുന്നുണ്ട്. ജനിച്ച് ഒരു വയസ്സുവരെ ഗര്‍ഭാവസ്ഥയിലേതു പോലെ തന്നെ കുഞ്ഞിനെ അമ്മയാണ് സംരക്ഷിക്കേണ്ടത്. കുപ്പിപ്പാല്‍ കുടിക്കുന്നതിന് കുഞ്ഞുങ്ങളുടെ വായയില്‍ വെച്ച് കൊടുക്കുന്ന നിപ്പിളില്‍ പോലും വിഷം ഉണ്ടെന്നാണ് ഹൈദ്രരാബാദില്‍ നടത്തിയ പഠനത്തില്‍ തെളിഞ്ഞത്.
ബേബി ഫുഡില്‍ ഒതുങ്ങാത്ത ലാഭക്കൊതിയും മായം ചേര്‍ക്കലിന്റെ അനീതികളും ഐസ്‌ക്രീമിലും ചോക്ലേറ്റിലും ഉണ്ട്. കാഡ്ബറീസ്, അമുല്‍, നെസ്ലേ, കാംപ്‌കോ തുടങ്ങിയ പ്രമുഖ കമ്പനികളുടെ ചോക്ലേറ്റുകള്‍ക്ക് പോലും ഇതില്‍ നിന്ന് മോചനമില്ല. ചോക്ലേറ്റുകളില്‍ ചത്തപാറ്റയും പല്ലിയും നിറയുന്ന പത്ര വാര്‍ത്തകള്‍ ധാരാളം നമ്മള്‍ വായിക്കാറുണ്ട്. വര്‍ഷങ്ങള്‍ക്കു മുമ്പ് ലക്‌നോവില്‍ നടത്തിയ പരിശോധനയില്‍ ഇന്ത്യയില്‍ വില്‍ക്കപ്പെടുന്ന ചോക്ലേറ്റില്‍ നിക്കല്‍ എന്ന രാസവസ്തു അടങ്ങിയിട്ടുണ്ടെന്ന് കണ്ടെത്തിയിരുന്നു.
ശരീരത്തില്‍ പ്രവേശിച്ചാല്‍ കുടല്‍, വൃക്ക എന്നിവയെ തകരാറിലാക്കുന്നതാണ് നിക്കല്‍. ചര്‍മരോഗങ്ങള്‍ക്കും മുടി നരക്കുന്നതിനും ക്യാന്‍സറിനു വരേ കാരണമാകുന്നതാണ് ഈ രാസവസ്തു. ലക്‌നോവിലെ ഡോ. സക്‌സേന യായിരുന്നു ഈ പരിശോധന നടത്തി കമ്പനിക്കെതിരെ ആഞ്ഞടിച്ചത്. ഇദ്ദേഹം ഇത് സബന്ധിച്ച വെളിപ്പെടുത്തല്‍ നടത്തിയതിനെ തുടര്‍ന്ന് കാഡ്ബറീസ് കമ്പനി വിശദീകരണവുമായി രംഗത്തെത്തി. ചോക്ലേറ്റില്‍ നിക്കല്‍ നേരിട്ടു ചേര്‍ത്തു എന്ന ആരോപണം ശരിയല്ല. ഞങ്ങള്‍ ഉപയോഗിച്ച പാലില്‍ നേരത്തെ നിക്കല്‍ ചേര്‍ത്തിട്ടുണ്ടെങ്കില്‍ ചോക്ലേറ്റിലും കാണുമെന്നായിരുന്നു വിശദീകരണം. ഞങ്ങളുടെ ഉത്പന്നത്തില്‍ നിക്കല്‍ ഉണ്ടെന്ന് നിങ്ങള്‍ എങ്ങനെയാണ് കണ്ടെത്തിയതെന്ന് വ്യക്തമാക്കണമെന്നും കമ്പനി അധികൃതര്‍ അദ്ദേഹത്തോട് ആവശ്യപ്പെട്ടു. അപ്പോള്‍ നിങ്ങളുടെ ഉത്പന്നത്തില്‍ നിക്കല്‍ ഇല്ല എന്ന് സ്ഥാപിക്കാന്‍ ഏത് പരിശോധനയാണ് നടത്തിയതെന്ന് ആദ്യം നിങ്ങള്‍ വ്യക്തമാക്കൂ എന്ന ആവശ്യവുമായാണ് ഡോ. സക്‌സേന തിരിച്ചടിച്ചത്. ഇതോടെ കമ്പനി അധികൃതര്‍ക്ക് മിണ്ടാട്ടമില്ലാതാകുകയായിരുന്നു. മിഠായികളില്‍ കത്രിമ മധുരങ്ങളാണ് ചേര്‍ക്കുന്നത്. സാക്കിറിന്‍ എന്നാണതിനെ വിളിക്കുന്നത്. പഞ്ചസാരയുടെ പതിന്‍മടങ്ങ് മധുരമുണ്ടാകും ഇതിന്. വിലയും കുറവാണ്. ഒരു നുള്ള് മതി. റോഡമിന്‍, ബി ഓറമിന്‍ എന്നീ രാസ വസ്തുക്കളും കൂടി ചേര്‍ക്കുമ്പോഴെ ഇന്നത്തെ മിഠായികളുടെ നിര്‍മാണം പൂര്‍ണതയിലെത്തുന്നുള്ളൂ.
കോഴിക്കോട് നടക്കാവിലെ സുന്ദരന്‍ വൈദ്യരുടെ സഹോദരന്‍ പത്ത് വര്‍ഷങ്ങള്‍ക്ക് മുമ്പ് ചെന്നൈ ആസ്ഥാനമായ ഒരു പ്രധാന ഐസ്‌ക്രീം കമ്പനിയുടെ മലബാര്‍ മേഖലയിലെ നിര്‍മാണം ഏറ്റെടുത്തിരുന്നു. അന്ന് ഇടക്കിടെ ഫുഡ് ഇന്‍സ്‌പെക്ടര്‍മാര്‍ പരിശോധനക്കെത്തും. അവരുടെ ഒരു മാസത്തെ കിമ്പളം 5000 രൂപയായിരുന്നു. അത് ഓഫിസില്‍ മുറക്ക് എത്തിച്ചാല്‍ ഫുഡ് ഇന്‍സ്‌പെക്ടര്‍ ആ വഴിയെ വരുമായിരുന്നില്ലെന്ന് സുന്ദരന്‍ വൈദ്യര്‍. ഈ തുക കമ്പനി തന്നെയായിരുന്നു നല്‍കിയിരുന്നതും. അപ്പോള്‍ ഇന്നെത്രയായിരിക്കും അവരുടെ കിമ്പളമെന്നും ചോദിക്കുന്നു അദ്ദേഹം. വിവിധ ഫ്‌ളേവറുകളില്‍ ലഭിക്കുന്ന ഐസ്‌ക്രീം ആരോഗ്യത്തിന് യാതൊരു ഗുണവും ചെയ്യുന്നില്ല. എന്നാല്‍ ദോഷമോ ഒട്ടേറെ വരുത്തുകയും ചെയ്യുന്നു.
സംസ്ഥാനത്ത് പ്രതിവര്‍ഷം മുന്നൂറ് കോടി രൂപയുടെ ഐസ്‌ക്രീം വ്യാപാരം നടക്കുന്നുണ്ട്. വ്യത്യസ്ത രുചിയും നിറവും ലഭിക്കാന്‍ സ്റ്റാര്‍ച്ച്, ജെലാറ്റിന്‍, പെക്റ്റിന്‍, സെല്ലുലോസ് എന്നീ രാസവസ്തുക്കള്‍ക്ക് പുറമേ ചില പശയും ഐസ്‌ക്രീമുകളില്‍ ചേര്‍ക്കുന്നുണ്ട്. ഏറ്റവും വിലക്കുറവുള്ളവയില്‍ പൈനാപ്പിള്‍ രുചിക്കായി തുകല്‍ സംസ്‌ക്കരിക്കുന്ന കെമിക്കലാണ് ഉപയോഗിക്കുന്നത്. വാനില രുചിക്ക് ചിതലിനെ നശിപ്പിക്കുന്ന കെമിക്കലും ചേര്‍ക്കുന്നു. ജലാറ്റിന്‍ ഒരു തരം കൊഴുപ്പാണ്. പന്നി, പശു, കാള, പോത്ത്, കോഴി, മത്സ്യം എന്നിവയില്‍ നിന്നെല്ലാം ജലാറ്റിന്‍ വേര്‍തിരിച്ചെടുക്കുന്നുണ്ട്. പ്രതിവര്‍ഷം 25000 ടണ്‍ ജലാറ്റിനാണ് ഇന്ത്യയില്‍ ഉത്പാദിപ്പിക്കുന്നത്.
ജലാറ്റിന്‍ ചേരാത്ത ഭക്ഷ്യ വസ്തുക്കള്‍ തന്നെ വിരളമാണ്. പാലുത്പന്നങ്ങളിലും വെണ്ണ, നെയ്യ്, പാല്‍പ്പൊടി, ബേക്കറി പലഹാരങ്ങള്‍, മരുന്നുകള്‍, ടൂത്ത് പേസ്റ്റുകള്‍, ഓയിന്‍മെന്റുകളില്‍ എല്ലാം ജലാറ്റിന്‍ ഉപയോഗിക്കുന്നുണ്ട്. ഇതിന്റെ സാന്നിധ്യം തന്നെ അപകടവും ആരോഗ്യത്തിന് ഹാനികരവുമാണ്. പിന്നെ ഐസ്‌ക്രീമുകള്‍ എത്രമാത്രം ഗുണകരമാകും ആരോഗ്യത്തിന്...?
ലാസ, അങ്കിള്‍ജോണ്‍, സ്‌കീ ഇതു മൂന്നും കേരളത്തിലെ പ്രശസ്തമായ മൂന്ന് ഐസ്‌ക്രീം കമ്പനികളാണ്. എന്നാല്‍ ഇവ മൂന്നും ഒരേ കമ്പനിയിലെ ഒരേ മെഷീനില്‍ നിന്ന് ഒരേ ചേരുവകളോടെയാണ് പുറത്തിറങ്ങുന്നതെന്ന് ആരറിയുന്നു...? ഇങ്ങനെ ചെയ്യുന്നതിലൂടെ ഉപഭോക്താക്കളെ മാത്രമല്ല നികുതിയിനത്തില്‍ സര്‍ക്കാറിനെ കൂടിയാണ് ഇവര്‍ പറ്റിക്കുന്നതെന്ന് നേരത്തെ ഈ കമ്പനിയിലെ സൂപ്പര്‍ വൈസറായിരുന്ന കാളികാവിലെ ഷിയാസ്ഖാന്‍ പറയുന്നു. ചില കമ്പനികളാകട്ടെ ഐസ്‌ക്രീം എന്ന പേരില്‍ വിതരണം ചെയ്യുന്നത് ഐസ്‌ക്രീമല്ല. ഫ്രോസണ്‍ഡെസേര്‍ട്ടാണ്. ഐസ്‌ക്രീമിന്റേയും ഫ്രോസണ്‍ഡെസേര്‍ട്ടിന്റേയും ചേരുവകളും വ്യത്യസ്തമാണ്. ഐസ്‌ക്രീമെന്ന പേരില്‍ ഫ്രോസണ്‍ ഡെസേര്‍റ്റ് വിതരണം ചെയ്താല്‍ അത്തരം കമ്പനികള്‍ക്കെതിരെ നിയമ നടപടി സ്വീകരിക്കാവുന്നതാണ്. എന്നാല്‍ ആരും അതിന് തയ്യാറാകുന്നില്ല. സാധാരണക്കാര്‍ അതിനെക്കുറിച്ച് ബോധവാന്‍മാരുമല്ല. മാത്രവുമല്ല ഐസ്‌ക്രീമുകളിലെ ചേരുവകള്‍ എന്തൊക്കെയാണെന്ന് വര്‍ഷങ്ങളോളം ഇവരുടെ സ്ഥാപനങ്ങളില്‍ ജോലി ചെയ്യുന്ന ജീവനക്കാര്‍ക്കുപോലും അറിയില്ലെന്നതാണ് വാസ്തവം. വിപണിയില്‍ പാലിനും പഞ്ചസാരക്കും അസംസ്‌കൃത വസ്തുക്കള്‍ക്കും കഴിഞ്ഞ പത്ത് വര്‍ഷത്തിനിടെ എത്രയോ തവണ വില വര്‍ധിച്ചിരിക്കുന്നു. എന്നാല്‍ അന്നും ഇന്നും 50 മില്ലി ഗ്രാം ഐസ്‌ക്രീമിന് ആറ് രൂപയാണ് വില. അപ്പോള്‍ തന്നെ ഊഹിച്ച് കൂടെ ഇതില്‍ ചേര്‍ക്കുന്ന വസ്തുക്കള്‍ കൃത്രിമമാണെന്ന് -ഷിയാസ്ഖാന്‍ ചോദിക്കുന്നു.
കുഞ്ഞുങ്ങളെ സ്‌നേഹിക്കുന്നവര്‍ അവരോടുള്ള സ്‌നേഹവും വാത്സല്യവും പ്രകടിപ്പിക്കുന്നത് വിലപ്പിടിപ്പുള്ള കളിപ്പാട്ടങ്ങളിലൂടെയാണ്. ഇതും അപകടവും ദുരന്തവുമായി മാറുകയാണ്. ഭക്ഷണം കഴിക്കാന്‍ മടി, മൂത്രമൊഴിക്കുമ്പോള്‍ വേദന, വയറുവേദന തുടങ്ങിയവയുമായെത്തുന്ന പല കുട്ടികള്‍ക്കും വൃക്കകള്‍ക്കാണ് തകരാറ്. ഇതിന്റെ അന്വേഷണം ചെന്നെത്തുന്നതാകട്ടെ കളിപ്പാട്ടങ്ങളിലാണ്. അടുത്തകാലത്ത് ആറ് കുട്ടികളില്‍ ഇത്തരത്തിലുള്ള രോഗ ലക്ഷണങ്ങള്‍ കണ്ടെത്തിയതായി മഞ്ചേരിയിലെ ശിശു രോഗവിദഗ്ധന്‍ ഡോ. അബ്ദുസമദ് പറയുന്നു. ഇത് അദ്ദേഹത്തിന്റെ അടുക്കല്‍ മാത്രമെത്തിയ കേസുകളാണ്.
ചെന്നൈയിലെ വിജയാ ഹോസ്പിറ്റലില്‍ ജോലി ചെയ്യുമ്പോള്‍ അവിടെ എത്തിയിരുന്ന കുട്ടികളില്‍ പത്ത് ശതമാവും കളിപ്പാട്ടങ്ങളില്‍ നിന്നുണ്ടാകുന്ന വിവിധതരം രോഗങ്ങള്‍ക്കിരയായിരുന്നവരായിരുന്നുവെന്ന് ചൂണ്ടിക്കാട്ടുന്നു മലബാര്‍ ഹോസ്പിറ്റലിലെ ഡോ ശ്രീപ്രിയ ഷാജി. ഇപ്പോള്‍ ഇതിന്റെ തോത് കൂടിയിട്ടുണ്ടാകാമെന്നും അവര്‍.
പോളിവെനൈല്‍ ക്ലോറൈഡ് ചേര്‍ത്ത് നിര്‍മിച്ച കളിപ്പാട്ടങ്ങളില്‍ അടങ്ങിയിരിക്കുന്ന രാസവസ്തുക്കളാണ് കുട്ടികളുടെ വൃക്കയുടെ പ്രവര്‍ത്തനത്തെ തകരാറിലാക്കുന്നത്. വിദഗ്ധ പരിശോധനയിലാണ് ഈ കുട്ടികളുടെ രക്തത്തില്‍ വര്‍ധിച്ച തോതില്‍ ലെഡിന്റെ അംശം കണ്ടെത്തിയത്. വളരെക്കാലം ശരീരത്തില്‍ നിലനില്‍ക്കുന്ന വസ്തുവാണ് ലെഡ്. കുട്ടികളുടെ എല്ലുകളുടേയും പല്ലുകളുടേയും ബലക്ഷയത്തിനും മാനസിക വൈകല്യങ്ങള്‍ക്കും വരെ കാരണമാകുന്നതാണ് ലെഡിന്റെ സാന്നിധ്യം. വയറുവേദന, വിശപ്പില്ലായ്മ, പഠന വൈകല്യം, ചര്‍ദ്ദി, തലവേദന എന്നിവയെല്ലാം ലെഡ് രക്തത്തില്‍ കലരുമ്പോഴുണ്ടാകുന്ന അസുഖങ്ങളാണ്.
2500 കോടിയുടെ കളിപ്പാട്ടങ്ങളാണ് ഇന്ത്യയില്‍ പ്രതിവര്‍ഷം വില്‍ക്കപ്പെടുന്നത്. ചൈനയുടെ കളിക്കോപ്പുകളാണ് കൂടുതല്‍ അപകടകാരികള്‍. കളിപ്പാട്ടങ്ങളിലെ വിഷം കണ്ടുപിടിക്കാന്‍ എളുപ്പത്തില്‍ സാധിക്കില്ല. നമ്മുടെ ശിശുരോഗ വിദഗ്ധര്‍ പോലും ഇതേക്കുറിച്ച് അന്വേഷിക്കുകയോ പരിശോധിക്കുകയോ ചെയ്യുന്നില്ല എന്നതാണ് സ്ഥിതി.
ഇന്ന് വിപണിയില്‍ ലഭ്യമാകുന്ന മിക്കവാറും കളിപ്പാട്ടങ്ങളിലും ലെഡിന്റെ വര്‍ധിച്ച തോതിലുള്ള സാന്നിധ്യമുണ്ട്. വര്‍ഷങ്ങള്‍ക്ക് മുമ്പാണ് നാഷനല്‍ റഫറല്‍ സെന്ററില്‍ ബാംഗ്ലൂരില്‍ നിന്നും ശേഖരിച്ച വിവിധയിനം കളിക്കോപ്പുകള്‍ പരിശോധനക്ക് വിധേയമാക്കിയത്. ഡോ. വെങ്കിടേശിന്റെ നേതൃത്വത്തിലായിരുന്നു പരിശോധന. ഇവയില്‍ നിന്നെല്ലാം ലെഡിന്റെ അംശം കൂടുതലായി കണ്ടെത്തിയിരുന്നു. മുംബൈ, ചെന്നൈ എന്നിവിടങ്ങളില്‍ നിന്നും ശേഖരിച്ച 111 സാമ്പിളുകളില്‍ 77 എണ്ണത്തിലും അപകടകരമായ തോതില്‍ ലെഡും കാന്‍സറിന് കാരണമാകുന്ന താലേറ്റും അടങ്ങിയിട്ടുണ്ടെന്ന് സ്ഥിരീകരിക്കപ്പെട്ടതായി കോഴിക്കോട്ടെ ഡോ പി കെ ജനാര്‍ദനന്‍ ചൂണ്ടിക്കാട്ടുന്നു. അഹമ്മദാബാദ് കേന്ദ്രമായി പ്രവര്‍ത്തിക്കുന്ന കണ്‍സ്യൂമര്‍ എജുക്കേഷന്‍ റിസര്‍ച്ച് സൊസൈറ്റിയും കളിപ്പാട്ടത്തിലെ വിഷാംശങ്ങളെക്കുറിച്ച് പഠനം നടത്തിയിരുന്നു. കാഡ്മിയം, ക്രോമിയം, എന്നീ രാസവസ്തുക്കള്‍ കലര്‍ന്നതായാണ് അവരുടെ ലാബ് പരിശോധനയില്‍ കണ്ടെത്തിയത്. കുപ്പിപ്പാല്‍ കുടിക്കുന്നതിന് കുഞ്ഞുങ്ങളുടെ വായയില്‍ വെച്ച് കൊടുക്കുന്ന നിപ്പിളില്‍ പോലും വിഷം ഉണ്ടെന്നായിരുന്നു ആ പഠനത്തില്‍ തെളിഞ്ഞത്.
പല്ലു മുളക്കുമ്പോള്‍ മുതല്‍ കുഞ്ഞുങ്ങള്‍ കിട്ടുന്നതെല്ലാം കടിച്ചു തുടങ്ങുന്നു. കൂടുതലായി അവരുടെ കയ്യിലുണ്ടാകുന്നത് കളിപ്പാട്ടമായിരിക്കും. അതും കടിക്കുന്നു. ഇത് വഴിയാണ് ടീത്തറില്‍ ലെഡ്, ആസ്ബറ്റോസ്, അമോണിയം നൈട്രേറ്റ് എന്നിവ കലര്‍ന്ന കളിപ്പാട്ടങ്ങളിലെ വസ്തുക്കള്‍ കുഞ്ഞിന്റെ ശരീരത്തിലെത്തുന്നത്. രോമങ്ങള്‍ നിറഞ്ഞ ബൊമ്മകള്‍ കുഞ്ഞുങ്ങളില്‍ ശ്വാസകോശ രോഗത്തിന് കാരണമാകുമെന്നും അദ്ദേഹം പറയുന്നു. ബ്യൂറോ ഓഫ് ഇന്ത്യന്‍ സ്റ്റാന്‍ഡേര്‍ഡ് (ബി ഐ എസ്) ആണ് കളിപ്പാട്ടങ്ങളുടെ ഗുണമേന്മയും ഉറപ്പ് വരുത്തേണ്ടത്. എന്നാല്‍ അവര്‍ ഉണര്‍ന്ന് പ്രവര്‍ത്തിക്കുന്നേയില്ല. പിന്നെങ്ങനെ കളിപ്പാട്ട മാഫിയകള്‍ വളര്‍ന്ന് വികസിക്കാതിരിക്കും...?
ഫാസ്റ്റ്ഫുഡുകള്‍ വിതക്കുന്ന അപകടവും ഭീകരമാണ്. ന്യൂ ജഴ്‌സിയിലെ കെമിക്കല്‍ കമ്പനികളില്‍ നിന്നുംവരുന്ന ചേരുവകളാണ് ഫാസ്റ്റ്ഫുഡ് ചന്തകളില്‍ നിറയുന്നത്. അതിലും രാസവസ്തുക്കളുടെ കടന്നാക്രമണം ഭീതിതമാണ്. ആണവ നിലയങ്ങളില്‍ നിന്ന് പുറം തള്ളുന്ന പ്ലൂട്ടോണിയം ഉപയോഗിച്ചാണ് ബീഫ് ബാക്ടീരിയ വിമുക്തമാക്കുന്നത്. പ്ലൂട്ടോണിയം വിഷമാണെന്ന് എല്ലാവര്‍ക്കുമറിയാം. കുട്ടികള്‍ കൂടുതലായി ഉപയോഗിക്കുന്ന ഫാസ്റ്റ് ഫുഡാണ് ഹംബര്‍ഗ്ഗര്‍. ഇതും ആരോഗ്യത്തിന് ഹാനികരമാണ്. നേരത്തെ വലിയവര്‍ക്ക് മാത്രമുണ്ടായിരുന്ന രോഗങ്ങള്‍ ഇന്ന് കുട്ടികളില്‍ പോലുമുണ്ടാകുന്നു. പ്രമേഹവും വൃക്കരോഗങ്ങളും എല്ലാം കുട്ടികളേയും ബാധിക്കുന്നു. ഇനി അവര്‍ കഴിക്കുന്ന പഴങ്ങളുടേയും പച്ചക്കറികളുടേയും അവസ്ഥ എന്താണ്...? അതിനെക്കുറിച്ച്
നമുക്ക് വേണോ ഈ പഴവും പച്ചക്കറിയും
പോസ്റ്റ് ചെയ്തത് HAMZA ALUNGAL 5 അഭിപ്രായങ്ങൾ:
ഇത് ഇമെയിലയയ്‌ക്കുകഇതിനെക്കുറിച്ച് ബ്ലോഗെഴുതൂ!Twitter ല്‍‌ പങ്കിടുകFacebook ല്‍‌ പങ്കിടുകപിന്ററസ്റ്റിൽ പങ്കിടുക
ലേബലുകള്‍: ഉണ്ണികളെ ഊട്ടുന്നതും കാളകൂടം
വിലക്കു വാങ്ങാം മരണങ്ങള്‍ വിപണനം ചെയ്യാം രോഗങ്ങള്‍ പരമ്പര 1
സിറാജ് ദിനപത്രത്തില്‍ പ്രസിദ്ധീകരിച്ച് വരുന്ന പരമ്പരയുടെ ആമുഖം
തടിയന്‍ ചേക്കുണ്ണി പത്തുവര്‍ഷത്തിലേറെയായി ഒരാസ്തമ രോഗിയാണ്. പ്രായം തളര്‍ത്തിയ അവശതകള്‍ക്കൊപ്പം എഴുപതുകാരനായ അദ്ദേഹത്തെ അനേകം രോഗങ്ങള്‍ വലക്കുന്നുണ്ട്. കേരളത്തിലെ തന്നെ ആദ്യകാല റബര്‍ എസ്റ്റേറ്റുകളില്‍ ഒന്നായ ഏറനാട്ടിലെ പുല്ലങ്കോട് ആസ്പിന്‍ വാള്‍ റബര്‍ പ്ലാന്റേഷനിലെ തൊഴിലാളിയായിരുന്നു ചേക്കുണ്ണി.
ഇദ്ദേഹത്തിന്റെ പിതാവ് കുഞ്ഞലവിയും മാതാവ് കുഞ്ഞാഇശയും സഹോദരന്‍ മൊയ്തീനും ഭാര്യാ സഹോദരി സൈനബയും ഇതേ എസ്റ്റേറ്റിലെ തൊഴിലാളികളായിരുന്നു. ഇവരാരും ഇന്ന് ജീവിച്ചിരിപ്പില്ല. 1986ല്‍ പിതാവും 87ല്‍ സഹോദരനും 1996ല്‍ മാതാവും രണ്ടായിരത്തില്‍ ഭാര്യാ സഹോദരിയും മരിച്ചു. എല്ലാവര്‍ക്കും അസുഖം ക്യാന്‍സര്‍. അന്ന് അത് അത്രകാര്യമാക്കിയില്ല. എന്നാല്‍ ഇന്ന് ചേക്കുണ്ണി തിരിഞ്ഞുനോക്കുമ്പോള്‍ എസ്‌റ്റേറ്റില്‍ നിന്നും അടുത്തകാലത്തായി മരണത്തിലേക്ക് പടിയിറങ്ങിപ്പോയവരുടേയും ചികിത്സ തുടരുന്നവരുടെയും അസുഖങ്ങളും മറ്റൊന്നല്ല.
പാമ്പുകടിയന്‍ ആലി, നീറംകുയ്യന്‍ കുഞ്ഞാഇശ, കൈപ്പള്ളി ഗംഗാധരന്‍, കോന്തൊടിക മൊയ്തീന്‍, പച്ചാടന്‍ രാമന്‍, മോരംപാടം കണ്ടന്‍, വെട്ടാമ്പുറത്ത് രാമന്‍, പറമ്പത്ത് മൊയ്തീന്‍, അയനിക്കാടന്‍ അബു, സഹോദരങ്ങളായ എന്‍ കെ സൈദാലി, എന്‍ കെ ആലി, കൂരിമണ്ണില്‍ മുഹമ്മദ്, കാപ്പാടത്ത് മൊയ്തീന്‍കുട്ടി, ഭാര്യ ഏനിതൊടിക ആഇശ, ഡ്രൈവര്‍ ചന്ദ്രേട്ടന്റെ ഭാര്യ ഗൗരി, ബര്‍മ കുഞ്ഞിമുഹമ്മദ്, പൊടിയാട്ടുകുണ്ടില്‍ നഫീസ, കുന്നുമ്മല്‍ അബ്ദു, പാറമ്മല്‍ മുഹമ്മദ്, മകന്‍ ജമാല്‍, എസ്റ്റേറ്റിലെ എന്‍ജിന്‍ ഡ്രൈവറായിരുന്ന ജയരാജ്, അമ്പലപ്പറമ്പന്‍ കുഞ്ഞി പാത്തു ഇവരെല്ലാവരും അടുത്തകാലത്ത് മരണപ്പെട്ടവരിലെ ചിലര്‍ മാത്രം. പുല്ലങ്കോട് എന്ന ചെറു ഗ്രാമത്തിലുള്ളവര്‍. ചേക്കുണ്ണിയുടെ മനസ്സില്‍ ഒറ്റചിന്തയില്‍ മാത്രം കടന്നുവന്നവര്‍. ആയിരക്കണക്കിന് ഏക്കറില്‍ പടര്‍ന്നു കിടക്കുന്ന ഇതേ എസ്റ്റേറ്റിന്റെ താഴ്‌വാരങ്ങളില്‍ താമസിക്കുന്നവരിലും കിലോ മീറ്ററുകള്‍ക്കപ്പുറത്ത് നിന്ന് വന്ന് തൊഴിലെടുക്കുന്നവരുടെ കുടുംബങ്ങളിലെ മരണ കണക്കെടുത്താലും ഇതിനേക്കാള്‍ ഭീതിജനകമാവും കാര്യങ്ങള്‍.
25 വര്‍ഷമായി ഈ എസ്റ്റേറ്റിലെ ടാപ്പിംഗ് തൊഴിലാളിയായ പറമ്പത്ത് ഹംസയുടെ പിതാവ് എസ്റ്റേറ്റിലെ തൊഴിലാളിയായിരുന്നു. അദ്ദേഹവും മരിച്ചത് ക്യാന്‍സര്‍ ബാധിച്ചാണ്. അഞ്ചുവര്‍ഷത്തിനിപ്പുറം എസ്റ്റേറ്റിലെ തൊഴിലാളികളിലുണ്ടായ മരണങ്ങളില്‍ 95 ശതമാനവും ക്യാന്‍സര്‍ ബാധിച്ചാണെന്ന് അദ്ദേഹം പറയുന്നു. സര്‍വീസില്‍ നിന്ന് പിരിയുന്നവര്‍ ഭൂരിഭാഗവും മൂന്നോ നാലോ വര്‍ഷം മാത്രമെ ജീവിച്ചിരിക്കൂ. അതിനിടക്ക് അവരെ വിവിധ രോഗങ്ങള്‍ പിടികൂടുന്നു. എസ്റ്റേറ്റിലെ 90 ശതമാനം തൊഴിലാളികള്‍ക്കും ആസ്തമപോലുള്ള അസുഖങ്ങളുണ്ടെന്ന് തടിയന്‍ ചേക്കുണ്ണിയും പറയുന്നു. പക്ഷേ എന്നിട്ടും ഇതേക്കുറിച്ച് പഠനമോ വേണ്ട രീതിയിലൊരു ബോധവത്കരണമോ നടത്തുന്നതിന് മാനേജ്‌മെന്റ് തയ്യാറായിട്ടില്ല. എസ്റ്റേറ്റിലെ തൊഴിലാളി സംഘടനകളും ഇത്തരത്തിലൊരാവശ്യം ഇന്നുവരെ ഉന്നയിച്ചിട്ടുമില്ല.
ഇത് കിഴക്കന്‍ ഏറനാട്ടിലെ പുല്ലങ്കോട് റബര്‍ പ്ലാന്റേഷനിലെ മാത്രം കഥയല്ല. കേരളത്തിലെ ഓരോ തോട്ടം മേഖലയിലും ഇപ്പോള്‍ മാരകരോഗങ്ങളുടെ വിളവെടുപ്പ് കാലമാണ്. വയനാട്ടെയും കോട്ടയത്തെയും കാസര്‍കോട്ടെയും ഇടുക്കിയിലെയും മലയോരങ്ങളില്‍ നിന്നും ഉയരുന്നു കാന്‍സര്‍ മരണങ്ങളുടെ നിലവിളികള്‍. പാലക്കാട്ടെയും കുട്ടനാട്ടിലേയും വയലേലകളില്‍ നിന്നും കേള്‍ക്കുന്നു ദാരുണമായ കദനകഥകള്‍. റബര്‍തോട്ടങ്ങള്‍, ഏലക്കാടുകള്‍, കശുമാവിന്‍ തോട്ടങ്ങള്‍, ദുരന്തഭൂമികള്‍ ഏതായാലും രാസ, വായു മലിനീകരണത്തിന്റെയും കീടനാശിനികളുടെയും ഇരകള്‍ക്ക് എവിടെയും മുഖങ്ങള്‍ ഒന്നുതന്നെ.
പുല്ലങ്കോട് നിന്നും രണ്ടു കിലോമീറ്റര്‍ അപ്പുറത്താണ് ചോക്കാട്. ഇവിടെ സര്‍ക്കാറിന്റെ തന്നെ സീഡ് ഫാമിലെ തൊഴിലാളികള്‍ പറയുന്നതും സമാനമായ കഥകള്‍ തന്നെ. എന്നാല്‍ അത്തരം വര്‍ത്തമാനങ്ങള്‍ ഓരോ ഗ്രാമങ്ങളില്‍ നിന്നും കേള്‍ക്കുന്ന ഭീതിതമായ ഒരു കാലത്തേക്കാണ് നമ്മള്‍ എത്തിയിരിക്കുന്നത്. കേരളം ഒരു കാന്‍സര്‍ ഗ്രാമമായും ഹൃദ്രോഗ നഗരമായും ജീവിതശൈലീ രോഗങ്ങളുടെ ശവപ്പറമ്പായും മാറുകയാണ്.
ഓരോ ഗ്രാമങ്ങളിലേക്കും പടര്‍ന്നുകയറുകയാണിന്ന് ക്യാന്‍സര്‍. പേരറിയാത്ത മറ്റനവധി രോഗങ്ങളും. ജീവിത ശൈലീ രോഗങ്ങള്‍ മറുവശത്തും. ക്യാന്‍സര്‍ രോഗത്തെക്കുറിച്ചുള്ള പരീക്ഷണത്തിനും ഗവേഷണത്തിനുമാണ് ലോകം ഏറ്റവും കൂടുതല്‍ സമ്പത്ത് ചെലവഴിച്ചിട്ടുള്ളത്. അതിന്റെ ചികിത്സാരീതിയില്‍ ഒട്ടേറെ മാറ്റങ്ങള്‍ ഉണ്ടായെങ്കിലും ഒരു വലിയ ജനവിഭാഗത്തിന്റെ പേടി സ്വപ്നമായി ഈ രോഗം തുടരുന്നു.
ക്യാന്‍സര്‍ മുതിര്‍ന്നവര്‍ക്കുള്ള രോഗമാണെന്ന് കരുതരുത്. കുട്ടികളില്‍ പോലും അര്‍ബുദ രോഗം കൂടി വരികയാണ്. യുവാക്കളേയും കൗമാരക്കാരെയും സ്ത്രീകളേയും ഈ രോഗം കാര്‍ന്നു തിന്നുന്നു. കോഴിക്കോട് കോവൂരിലെ അഞ്ചു വയസ്സുകാരി നയനയും തിരുവനന്തപുരം വട്ടിയൂര്‍ക്കാവിലെ പത്തു വയസ്സുകാരന്‍ അക്ഷയും പാണ്ടിക്കാട്ടെ സഹോദരങ്ങളായ പതിനെട്ട് വയസ്സില്‍ താഴെയുള്ള അമീനും മുനീബും സഫര്‍ മുഹമ്മദും അര്‍ബുദ രോഗത്തിന്റെ ഇരകളിലെ പ്രായം കുറഞ്ഞ പ്രതിനിധികളാണ്. കഴിഞ്ഞ നാല് വര്‍ഷത്തിനിടെ മുഖ്യമന്ത്രിയുടെ ദുരിതാശ്വാസ നിധിയില്‍ നിന്നും ധനസഹായമാവശ്യപ്പെട്ട 12,3402 പേര്‍ക്കാണ് സഹായമനുവദിച്ചത്. ഇതില്‍ എഴുപതുശതമാനവും അര്‍ബുദരോഗികളായിരുന്നു. ഹൃദ്രോഗത്തിനും വൃക്ക സംബന്ധമായ അസുഖങ്ങള്‍ക്കും പുറമെ തുടര്‍ ചികിത്സ ആവശ്യമുള്ള രോഗങ്ങള്‍ക്കായിരുന്നു തുക അനുവദിക്കപ്പെട്ടതെന്നാണ് വിവരാവകാശ നിയമപ്രകാരം സിറാജിന് ലഭിച്ച മറുപടി. ഇതില്‍ ഏറ്റവും കൂടുതല്‍ രോഗികള്‍ അപേക്ഷിച്ചത് തിരുവനന്തപുരം ജില്ലയില്‍ നിന്നാണ്. 21, 576പേര്‍. ആലപ്പുഴ 13, 622, കോട്ടയം 10,984, തൃശൂര്‍ 12, 206, കൊല്ലം 9802 പേരും ഈ സഹായം കൈപ്പറ്റി. അപേക്ഷകളില്‍ 20 ശതമാനം തിരസ്‌ക്കരിക്കേണ്ടി വന്നിട്ടുണ്ട്. അത് മതിയായ രേഖകള്‍ സമര്‍പ്പിക്കാന്‍ സാധിക്കാത്തതുമൂലമായിരുന്നു. ഇതിലും അഞ്ചുശതമാനത്തോളം അര്‍ബുദ രോഗികളായിരുന്നു.
ആധുനിക രോഗങ്ങളില്‍ ഏറ്റവും ഭീഷണിയായി ഉയര്‍ന്നിരിക്കുന്നത് പ്രമേഹവും ഹൃദ്‌രോഗവുമാണ്. ഓരോ വര്‍ഷവും 32 ലക്ഷത്തോളം ആളുകള്‍ പ്രമേഹം മൂലം മരിക്കുന്നു. ലോകത്താകമാനം ആരോഗ്യ പ്രവര്‍ത്തനങ്ങള്‍ക്കുള്ള ബജറ്റില്‍ പത്ത് ശതമാനവും നീക്കിവെക്കുന്നത് പ്രമേഹത്തിന് വേണ്ടിയാണ്.
1998ല്‍ 463562 പേരാണ് ഹൃദ്‌രോഗം മൂലം രാജ്യത്ത് മരണപ്പെട്ടത്. 2004ല്‍ അത് 554194 ആയി. ഇപ്പോള്‍ ഒരു മിനിട്ടില്‍ നാല് ഇന്ത്യക്കാരാണ് കാലയവനികക്കുള്ളിലേക്ക് മടങ്ങുന്നത്. രക്ത സമ്മര്‍ദം, അമിത കൊളസ്‌ട്രോള്‍, പക്ഷാഘാതം എന്നിവയെല്ലാം അപകടകരമായ രീതിയില്‍ വളര്‍ന്ന് ആരോഗ്യത്തെ തിരിഞ്ഞ് കുത്തുന്നു.
അഞ്ച് വര്‍ഷം മുമ്പ് വരെ ഒരു പ്രമേഹ രോഗിയുടെ ഏറ്റവും ചുരുങ്ങിയ വാര്‍ഷിക ചികിത്സാ ചെലവ് ഏഴായിരം രൂപയായിരുന്നു. ഇന്ന് ഇത് എത്രയോ ഉയര്‍ന്നിരിക്കുന്നു. അതേ കണക്ക് വെച്ച് കൂട്ടിയാലും 32 ലക്ഷത്തോളം ആളുകള്‍ക്കായി ചെലവഴിക്കേണ്ടി വന്നത് 320000000 കോടി രൂപയാണ്. ഹൃദ്‌രോഗികള്‍ക്കാകട്ടെ ഏഴായിരം മുതല്‍ പതിനായിരം രൂപ വരെയും ചെലവഴിക്കേണ്ടി വന്നു. മൊത്തം 5541940000 കോടി രൂപ. ഏഴായിരം രൂപ മുതല്‍ പതിനായിരം വരെ ചെലവ് വരുന്നു പക്ഷാഘാത ചികിത്സക്ക്. ഏഴായിരം രൂപ ചെലവ് പ്രതീക്ഷിക്കുന്നു അമിത വണ്ണത്തിന്. അയ്യായിരം രൂപയോളം വരുന്നു അമിത കൊളസ്‌ട്രോളുകാര്‍ക്ക്. ഇവര്‍ക്കെല്ലാ മായി പ്രതിവര്‍ഷം എത്ര കോടി രൂപ ചെലവഴിക്കേണ്ടി വന്നിട്ടുണ്ടാകാം എന്ന് ഊഹിക്കാവുന്നതേയുള്ളൂ.
എന്നാല്‍ അര്‍ബുദം, വൃക്ക രോഗങ്ങള്‍ തുടങ്ങിയവയുടെയൊക്കെ ചികിത്സാ ചെലവ് ലക്ഷങ്ങളില്‍ ഒതുങ്ങുന്നില്ല. സമ്പാദ്യത്തിന്റെ എണ്‍പത് ശതമാനത്തോളം ആതുരാലയങ്ങളില്‍ കൊണ്ടു കൊടുക്കേണ്ട തരത്തിലേക്ക് കാര്യങ്ങള്‍ വളര്‍ന്നിരിക്കുന്നു. സ്വകാര്യ ആശുപത്രികള്‍, ഗവണ്‍മെന്റ് ആതുരാലയങ്ങള്‍, പാരമ്പര്യവൈദ്യന്‍മാര്‍, എന്നു വേണ്ട മരുന്നും മന്ത്രവുമില്ലാതെ അത്ഭുതങ്ങള്‍ പ്രവചിക്കുകയും രോഗശാന്തിയും മനഃശാന്തിയും വാഗ്ദാനം ചെയ്യുകയും ചെയ്യുന്നിടത്തേക്കെല്ലാം രോഗികളൊഴുന്നു. ജീവിതകാലത്തെ സമ്പാദ്യമെല്ലാം കുത്തിയൊലിച്ച് പോകുന്ന അവസ്ഥയിലേക്ക് കൂട്ടികൊണ്ടു പോയത് എന്താണ്...? ജീവിത ശൈലികളും നമ്മള്‍ കഴിക്കുന്ന ആഹാരവുമല്ലേ.. അതേ എന്ന് തറപ്പിച്ച് പറയാനാകും. നമ്മുടെ വീടുകളില്‍ ഇന്ന് പണിയെടുക്കാനെത്തുന്നത് അന്യ സംസ്ഥാന തൊഴിലാളികളാണ്. നമുക്ക് അധ്വാനിച്ചു കൂടാ. എന്നാല്‍ ഭക്ഷണത്തിന്റെ കാര്യത്തില്‍ കുറവ് വരുത്താനും കഴിയുന്നില്ല. കുറഞ്ഞ അധ്വാനവും കൂടുതല്‍ ഭക്ഷണവും വേണം. അതാകട്ടെ കൊഴുപ്പ് കലര്‍ന്നതുമാകണം. ഇതുവഴിയെല്ലാം മരണത്തെ നമ്മള്‍ വില കൊടുത്തു വാങ്ങുന്നു. രോഗങ്ങളെ വിപണനം ചെയ്യുന്നു. കാന്‍സര്‍ മാത്രമല്ല കഴിക്കുന്ന ഓരോ ആഹാരത്തില്‍ നിന്നും നൂറ് കൂട്ടം രോഗങ്ങളേയാണ് സൗജന്യമായി ചെയ്യുന്നത്. ഉപ്പ് തൊട്ട് കര്‍പ്പൂരം വരെയും ബേബിഫുഡ് മുതല്‍ അന്തപുരങ്ങളിലെ അത്താഴ വിരുന്നില്‍ വരെയും നിറയുന്ന മായം കലര്‍ത്തലിന്റെ അധോലോക കഥകളെക്കുറിച്ച് ഉടന്‍
പോസ്റ്റ് ചെയ്തത് HAMZA ALUNGAL അഭിപ്രായങ്ങളൊന്നുമില്ല:
ഇത് ഇമെയിലയയ്‌ക്കുകഇതിനെക്കുറിച്ച് ബ്ലോഗെഴുതൂ!Twitter ല്‍‌ പങ്കിടുകFacebook ല്‍‌ പങ്കിടുകപിന്ററസ്റ്റിൽ പങ്കിടുക
ലേബലുകള്‍: വിലക്കു വാങ്ങാം മരണങ്ങള്‍ വിപണനം ചെയ്യാം രോഗങ്ങള്‍ പരമ്പര 1
വളരെ പുതിയ പോസ്റ്റുകള്‍ വളരെ പഴയ പോസ്റ്റുകള്‍ ഹോം
ഇതിനായി സബ്‌സ്ക്രൈബ് ചെയ്ത: പോസ്റ്റുകള്‍ (Atom)
അഞ്ചച്ചവടി, മലപ്പുറം- കേരളം, India
മലപ്പുറം ജില്ലയിലെ നിലമ്പൂര്‍ താലൂക്കില്‍ ഒരു കഥാകൃത്താവണമെന്ന ചെറിയ സ്വപ്‌നവുമായി ജനിച്ചു. 1995 മുതല്‍ ആനുകാലികങ്ങളില്‍ അസ്‌മ എന്നകഥാകാരി ജനിച്ചു. അവള്‍ക്ക്‌ ലഭിച്ച പ്രണയലേഖനങ്ങളുടെ ബാഹുല്യം കണ്ട്‌ പേടിച്ച്‌ ഒരുനാള്‍ അപ്രത്യക്ഷയായി. ഹംസ ആലുങ്ങല്‍ എന്ന കഥാകാരന്റേത്‌ പുനര്‍ജന്മം. അഞ്ച്‌ വര്‍ഷത്തെ ആയുസിനിടക്ക്‌ പുഴവിളിക്കുന്നു. എന്നകഥാ സമാഹാരവും മഴതോരാതെ എന്ന നോവലും ചില നോവലെറ്റുകളും മാത്രം എഴുതിയ ആ കഥാകൃത്തും മൃതിയടഞ്ഞു. ഇപ്പോഴത്തേത്‌ മൂന്നാം ജന്മമാണ്‌. അവിടെ അക്ഷരങ്ങള്‍കൊണ്ട്‌ അന്നമുണ്ണുന്ന പത്ര പ്രവര്‍ത്തകന്‍. ഇപ്പോള്‍ സിറാജ്‌ ദിനപത്രത്തിന്റെ കോഴിക്കോട്‌ യൂനിറ്റില്‍ സബ്‌ എഡിറ്റര്‍. കലികാലത്തെ കൗമാരങ്ങള്‍, മുറിവേറ്റുവീണവരുടെ സാക്ഷിമൊഴികള്‍ എന്നീ പുസ്‌തകങ്ങള്‍ പുറത്തിറക്കിയിട്ടുണ്ട്‌. സംസ്ഥാന ശിശുക്ഷേമ സമിതിയുടെ കുട്ടികളെ സംബന്ധിച്ച മികച്ച അന്വേഷണ പരമ്പരക്കുള്ള അവാര്‍ഡ്‌, ദേശീയ ശിശു വികസന കൗണ്‍സില്‍ അവാര്‍ഡ്‌, സാമൂഹിക പ്രതിബദ്ധതയുള്ള മികച്ച പത്രപ്രവര്‍ത്തനത്തിനുള്ള സംസ്ഥാന സര്‍ക്കാറിന്റെ പ്രഥമ പ്രവാസി മാധ്യമ അവാര്‍ഡ്‌്, സാമൂഹിക പ്രതിബദ്ധതയുള്ള പത്രപ്രവര്‍ത്തകനുള്ള , സോളിഡാരിറ്റി മാധ്യമ അവാര്‍ഡ്‌, അസോസിയേഷന്‍ ഫോര്‍ ഹ്യൂമന്‍ റൈറ്റ്‌സിന്റെ വിജിലന്റ്‌ അവാര്‍ഡ്‌ എന്നിവ നേടിയിട്ടുണ്ട്‌. പിതാവ:്‌ പരേതനായ ആലുങ്ങല്‍ അബ്‌ദു മാതാവ്‌:ഖദീജ
എന്റെ പൂര്‍ണ്ണമായ പ്രൊഫൈൽ കാണൂ
അമേരിക്കന്‍ മാലിന്യം അമ്മ അമ്മമാരുറങ്ങാത്ത വീടുകള്‍ അവസാനഭാഗം അവിഹിത അമ്മമാരുടെ ധര്‍മ്മസങ്കടങ്ങള്‍ അറിയുമോ കേരളത്തിന്റെ വക്കം ഭഗത് സിംഗിനെ...? ആജ്ഞകളുടെ വാറോലക്കാരറിയാന്‍.. ആണുങ്ങളില്ലാത്ത ഊരുകള്‍ ആണ്‍കുട്ടികള്‍ വില്‍പ്പനക്ക്‌ വിപണിയില്‍ ആരോഗ്യം ഉണ്ണികളെ ഊട്ടുന്നതും കാളകൂടം ഉത്തേജക വിപണി എ സി ഒന്ന്‌ കൊലവിളിയുടെ താരാട്ട്‌ പരമ്പര. കയ്യിട്ട്‌ വാരാന്‍ ഇതാ 148 കോടികൂടി ആറ്‌ adivasi paranbara 5 കാട് നീളെ കള്ളവാറ്റ് മൂന്ന് കാലികം കുഞ്ഞാലിയുടെ ജീവിതകഥ കുഞ്ഞിക്കാദര്‍:മലബാര്‍ മഹാ സമരത്തിലെ രക്തനക്ഷത്രം കുട്ടികളുടെ ആരോഗ്യം കുലം മുടിക്കുന്ന കുടിഭ്രാന്ത് കുറ്റകൃത്യങ്ങളുടെ ലോകത്ത് കുഞ്ഞു മുഖങ്ങള്‍ കൊലവിളിയുടെ താരാട്ട്‌ രണ്ട്‌ കൊലവിളിയുടെ താരാട്ട്‌ പരമ്പര കൊലവിളിയുടെ താരാട്ട്‌ പരമ്പര നാല്‌ കൗമാരം ഗര്‍ഭാശയം ഗര്‍ഭിണി ജീവചരിത്രം ജീവിതം തടവറക്കുള്ളില്‍ നിന്നും പെണ്‍ വിതുമ്പലുകള്‍ നാല്‌ പരമ്പര മൂന്ന് പി വി സി പൈപ്പ് വിതക്കുന്നതും അപകടം പീഡിപ്പിക്കപ്പെടാന്‍ പിഞ്ചു കുഞ്ഞുങ്ങള്‍ പെരുന്നാള്‍ ഓര്‍മകള്‍ പൗഡര്‍ പ്രസവിക്കുന്ന പാല്; മരുന്ന് വിരിയിക്കുന്ന മുട്ട പ്രണയവിവാഹങ്ങള്‍ പ്രവാസം ഫാന്‍ ഭൂമി മക്കള്‍ മനഃശാസ്‌ത്ര മമ്പുറം തങ്ങന്‍മാര്‍: മരുന്നില്‍ നിറയുന്ന മായങ്ങള്‍ പരമ്പര നാല് മലയാളിയുടെ ഇഷ്ടഭോജനം മാഫിയ രക്തസമ്മര്‍ദം വിളമ്പാന്‍ പഞ്ചസാര രോഗങ്ങളെ പെറ്റുപോറ്റുന്ന ഊരുകള്‍.. ലഹരിയില്‍ നീന്തുന്ന കൗമാരം ലേഖനം ലൈംഗിക ചന്തയില്‍ പരമ്പര ലൈംഗിക പിപണി ഭാഗം അഞ്ച്‌ ലൈംഗിക വിപണി ഭാഗം രണ്ട്‌ ലൈംഗികം വാര്‍ത്ത വിലക്കു വാങ്ങാം മരണങ്ങള്‍ വിപണനം ചെയ്യാം രോഗങ്ങള്‍ പരമ്പര 1 വെളിയങ്കോട് ഉമര്‍ഖാസി വേണോ ഈ പഴവും പച്ചക്കറിയും....? പരമ്പര മൂന്ന് ശര്‍ക്കരയില്‍ നിന്ന് തലകറക്കം ശാസ്ത്രം സഖാവ് കുഞ്ഞാലി സഖാവ്‌ കുഞ്ഞാലി; പോരാട്ടങ്ങളുടെ ജീവിതം സംസ്‌കാരം സഹോദരീ നീ ഇര മാത്രമാകുന്നതെന്തിന്‌...? സാമൂഹികം സിനിമ റാക്കറ്റ് vartha
jack pot city casino
പൗഡര്‍ പ്രസവിക്കുന്ന പാല്; മരുന്ന് വിരിയിക്കുന്ന...
വേണോ ഈ പഴവും പച്ചക്കറിയും....? പരമ്പര മൂന്ന്
പരമ്പര ഒന്ന് ഉണ്ണികളെ ഊട്ടുന്നതും കാളകൂടം
വിലക്കു വാങ്ങാം മരണങ്ങള്‍ വിപണനം ചെയ്യാം രോഗങ്ങള്‍...
ലളിതം തീം. Blogger പിന്തുണയോടെ.